text:
Mukandayisenga Esther w’imyaka 26 y’amavuko wakoraga umwuga w’uburaya akanabifatanya n’ubusinzi ndetse no kunywa itabi, yarabiretse byose ayoboka imishinga iciriritse none ubu amaze kwiteza imbere nk’uko abishimangira mu buhamya atanga.
Mukandayisenga Esther avuka mu Murenge wa Rusororo, akarere ka Gasabo mu mujyi wa Kigali, akaba afite umwana we yabyariye mu mwuga w’uburaya.
Mukandayisenga Esther yayobotse umwuga w’uburaya afite imyaka 17, ubwo yari amaze kubona ibibazo by’amakimbirane yo mu muryango bimaze kumurenga agafata umwanzuro wo kubahunga ajya kwicuruza.
Ibi Mukandayisenga yabigarutseho mu buhamya yatangiye mu biganiro nyunguranabitekerezo umuryango ‘Humanite & Inclusion’ wahoze ari Handicap International wagiranye n’abanyamakuru, kuri uyu wa 30 Gicurasi 2018, bigamije gukumira ihohoterwa rikorerwa mu ngo.
Mukandayisenga yavuze ko mu rugo iwabo hahoraga amakimbirane, ndetse ngo ababyeyi be bahoraga bamusiganira umwe avuga ko atari uwe, maze biza kumurenga ubwo yari afite imyaka 17 maze ayoboka inzira y’uburaya.
Avuga ko uku kumusiganira kw’ababyeyi be kwatewe n’uko ngo nyina yamubyariye mu rwahukaniro, aza gusubira mu rugo afite uruhinja. Yagize ati “Natangiye ubuzima bw’uburaya kubera ubuzima bw’amakimbirane y’ababyeyi banjye. Nabonye iwacu ubuzima bunaniye kubera ko iteka ababyeyi banjye uko bwije uko bucyeye bansiganiraga.”
Yafashe gahunda yo kujya mu mujyi gushaka ubuzima, ahageze atangirira ku kazi ko mu rugo, ahamaze ukwezi kumwe abona akazi yakoraga katamukwiye maze yihuza na bagenzi be bikodeshereza inzu batangira uburaya kuva ubwo.
Yakomeje kwikorera uburaya nyuma y’imyaka ibiri bamutera inda, abona ubuzima burakomeye yigira inama yo gusubira iwabo, ariko akigerayo nibwo amakimbirane mu rugo yafashe indi ntera, maze abonye bikomeye arahava ajya kwikodeshereza.
Ati “ Nyuma y’imyaka ibiri nkora uburaya, ubwo nari mfite imyaka 19 mba ntwaye inda. Numvise ubuzima burangiye maze nigira inama yo gusubira iwacu, nkihagera mama akimbona aravuga ngo ishyano riraguye noneho amakimbirane ariyongera. Kuko ntari nzi aho mva n’aho njya byarancanze mfata gahunda yo kujya gukodesha kuko nabonaga na mama atakiryama kubera njye.”
Ubwo yaragiye abyarira muri iyo nzu, maze akomeza umwuga w’uburaya. Ati“Nagiye muri iyo nzu maze kubyara nikomereza ubuzima bw’uburaya. Ubwo umwana namusigaga aho nkigendera kuko numvaga ubuzima bwanjye n’ubw’umwana ntacyo bivuze. Ubwo naragendaga umpaye igihumbi, umpaye bibiri, umpaye menshi ntayo nasubizaga inyuma. Ninyweraga inzoga, ndetse nari maze kugera ku rwego rwo kunywa itabi kuko numvaga ubuzima narabuhaze.
Nyuma y’imyaka itari micye Mukandayisenga yibera mu buzima bw’uburaya, yaje kubwirwa ko hari umuryango witwa Handicap International uri kwandika abakobwa bakora umwuga w’uburaya, abitera utwatsi kuko we yahise akeka ko ari abashaka kubakusanya kugira ngo babajyane kubafunga.
Gusa ngo yaje kwigira inama yo kujya kureba uwo muryango uwo ari wo, agezeyo ahasanga abandi bahuriraga muri uwo mwuga, maze nawe ariyandikisha batangira guhabwa amasomo atandukanye, arimo ay’isanamitima, abakangurira kureka uburaya n’ibiyobyabwenge, abyinjiramo gutyo ariko yumva atazabishobora kubera imibereho ye n’umwana we.
Ati “Ubundi naricaraga nkibaza nti nimva mu buraya nzatungwa n’iki? Uyu mwana se we azabaho ate, nzamugaburira iki? Gusa uko bampuguraga nagendaga numva ihohoterwa icyo ari cyo, nza no kumva ko gukora uburaya mfite umwana ko naryo ari ihohoterwa mba mukorera.”
Avuga ko amahugurwa bahawe na Handicap yabagiriye umumaro, kuko byaje kurangira avuye mu buraya burundu, areka ibiyobyabwenge n’inzoga maze atangira imishinga yo kwiteza imbere.
Ati “ Ibya Handicap byagiye binyinjiramo, mva mu buraya, twishyira mu matsinda baduha umuhuza aratwigisha, duhera ku giceri cy’ijana tuza kugera ku mafaranga menshi igihe kiza kugera twiga umushinga banadutera inkunga ubu umaze gukomera.”
Mukandayisenga ubu ni umucuruzi w’ihene, yigishijwe gukora imyenda, ndetse akaba yaranatorewe kuba umujyanama w’ubuzima. Asigaye agira inama abo yasize mu buraya ndetse ngo yaranakijijwe aho asigaye aririmba muri Korali.
Mukandayisenga ahamya ko abenshi mu bakora uburaya babiterwa n’ibibazo bishingiye ku makimbirane byo mu miryango
Ashimira Handicap International yamukuye mu buzizma bubi, nawe akaba afite icyizere cy’ejo hazaza


c: text/html

text:
Umugabo wanjye afasha bene wabo gusa nkore iki ?
Umwe mu basomyi yagishije inama ku bijyanye n’urugo rwe. Niba ubifiteho inararibonye wamusubiza. Dore ikibazo cye. :
Mwiriwe ho, nifuzaga kugisha inama
Nashakanye n’umugabo wanjye 2014,mu byukuri guhera twamenyana kugeza tubanye nabonye ari umuntu mwiza ,arakijijwe yewe mbona anampa care zishoboka, ajya amfasha imirimo yo mu rugo rwose ntakibazo ariko hari ikintu kijya kimbabaza kimwe ,ni uko iyo abavandimwe banjye baje kunsura adashobora kwibwiriza ngo abe yaha umwana aga ticket. kandi ababyeyi banjye ntibifashije ntibaba no mu Rwanda yewe, abe baba mu Rwanda kandi papa we afite akazi mama we aracuruza ubona ntacyo babaye pe ariko mbana n’abavandimwe be babiri, umwe ari muri kaminuza undi yarangije masters aba aho murugo ntarabona akazi. Urumva kuba mbana n’abavandimwe be hari ibyo tuba depensa ho, ibiruhuko iyo bigeze abato nabo bava muntara bakaza kwa Brother wabo i kigali ; ariko abanjye iyo baje ninjye wiyeranja ngashaka i ticket izabasubizayo kumushahara wanjye utageze ibihumbi 200.
Ibyo rero bituma ngira umutima utishimye cyane cyane iyo hari abavandimwe banjye bari murugo nzi ngo bazasubirayo nta n’urukweto basi mbaguriye. Ndasaba mungire Inama kuko hari igihe iyo mbitekerejeho ngira umushiha kandi ndakijijwe.
Hari igihe ntekereza nti ese uwabimuganiriza, nanone bikananira nkumva biranyobeye. mungire Inama.
Nawe ufite ubuhamya cyangwa ushaka kugisha abasomyi inama watwandikira kuri agasaromagazine@gmail.com
photo : google
Ibitekerezo byanyu
-
uzabimuganirize wabanje gusenga Imana kugirango abyakire neza,kandi wizeye ko hari icyo Imana iza kubikoraho bikagenda neza.kuganira bigira umumaro.kuba mukijijwe ntibivuzeko mutahura nibibazo mu myubakire yanyu.ariko hamwe no gusenga kandi wizeye Imana ibintu bishobora kuba byiza.ndi umudamu utamaze igihe kinini cyane ariko mbona ibyiwanjye bigenda neza iyo napfukamye ngasenga Imana,kandi mpora mfitiye Imana ikizere.ba maman mureke tube hafi y’Imana dusengera ingo zacu atari ibyidini ahubwo twiyemeze ingo zacu zizaba nziza.ntitwirengagize ko satani arwanya umuryango.
-
-
Nshuti yange ihangane usenge niko abagabo babaye ye.nanje uwanje niko ameze ntashobora niri narimwe kwibwiriza ngo afashe iwacu.arihirira murumunawe, avuza ababyeyi be ariko nje ntashobora kubaha nigiceri. gusa nje ndamwihorera buriya ashobora kuba yaramfashe nk’ ikigodyi.harigihe mbanumva ngiye gusandara iyo numvise yivugisha ngo yabuze minerval ya murumuna we.ihangane siko bizahora jya ukomeza usenge cyane.
-
Niba utarabimuganiriza rwose ntago wavuga ko yabyanze. mugomba kubanza kubiganira wenda nawe abona hari ibyo udafasha ab’iwabo. rero uzashake umwanya umusabe ko muganira umushimire ibyiza akora kuko ndumva akora byiza byinshi hanyuma umubwire n’impungenge ufite. byaba byiza umubwiye ko mwajya muvuga hamwe ibyo imiryango yanyu yombi ikeneye mukabigenera amafranga mwese mwemeranijeho noneho mbese bikaba muri budget y’urugo hamwe n’ibindi. wenda hari abaza gusura bagakenera ticket kandi nta nmafarnga ya cash afite hafi kuko mutabiteganije. rero kubiha gahunda byatuma imiryango yanyu yose muyikorera ibintu mutanarindiriye ko babanza kuza kubasura. gusa ikindi nakubwira ni uko uwo muntu warangije kwiga niba afite iwabo yaba atashye nabyo wabisaba umugabo wawe mukabiganiraho kuko urugo ni urwanyu mwembi mwese mugomba kugira uruhare mu bihabera mutabangamiwe.
-
SORRY GATO KBS IBINTU UYU MUGORE AVUGA NTIBISOBANUTSE NEZA. KUKO C ADASOBANURA ICYO AKORESHA UMUSHAHARA WE ? ESE AWUHA UMUGABO AKABA ADAFASHA BENE WABO N’UMUGORE ? MUREKE GUTEKEREZA KURE KUKO ADASOBANURA UKO AKORESHA UMUSHAHARA WE ? NIBA UMUGABO ADAFASHA AB’IWABO N’UMUGORE BYABA BITERWA NIKORESHWA RY’UMUSHAHARA W’UMUGORE ? KUKO HARI IGIHE ABAGABO BAMWE BAREKERA IMISHAHARA ABAGORE BABO IBYO RERO BYEREKANA KO UMUGORE NAWE YAKAGOMBYE GUFASHA ABIWABO. ESE INSHINGANO Z’URUGO ZIREBA NDE KO NUMVISHE UMUGABO AHA CARE ZOSE UMUGORE WE ? AHO NTIWASANGA UMUGABO ARIWE UMENYA IKINTU CYOSE CYO MU RUGO, URUGERO : GUTANGA AMAFRANGA YO GUHAHA, KWISHYURA INZU NIBA BAKODESHA, GUSOHOKANA UMUGORE, KUJYANA UMUGORE MURI SALON, KUMWAMBIKA N’IBINDI NKENERWA.... TUREKE GUTEKEREREZA UYU MUGORE KUKO IKIBAZO CYE ATAKIVUZE NEZA NGO ATANJYE DETAILLEE ZOSE NGO GISOBANUKE. MURAKOZE
-
Nanjye numva icya mbere ari ukuganira. sinakugira inama yo kuvuga ko abagabo ariko babaye uzajya umwihorera byagera aho ugasandara umutima. ikindi ni byiza gusengera urugo rwawe, ariko kuba ufite umugabo ukijijwe ni na byiza no kugira umwanya mugafatanya kurusengera. urugo ni urwa babiri kandi mugomba kurugera mwembi kugeza ku rupfu. ubwo rero n’ibibazo mugomba kubifatanya. ubundi bagira inama abitegura gushyingirwa kuganira kuri iki kintu cyo gufasha familles zabo na mbere kuko biri mu bitera ibibazo pe. urakoze
-
-
ESE KO NUMVA ABAGORE BASHINZA ABAGABO KUDAFASHA ABO MU MIRYANGO Y’ABAGORE, ABAGORE BAFASHA ABO MU MIRYANGO Y’ABAGABO NI BANGAHE ? AHUBWO BIRAGARAGARA KO ABAGORE BENSHI BASHAKA BAKURIKIYE IBINTU. SINSHOBORA KUMVA UKUNTU UMUGORE UHEMBWA HAFI IBIHUMBI 200 ASHAKA KO UMUGABO WE AJYA GUFASHA UMURYANGO WE KEREKA NIBA UMUGABO ARIWE UCUNGA UMUTUNGO WOSE W’UMUGORE CYANGWA UMUGORE AKABA ABUZWA KWITA KU BABYEYI BE NAHO NIBA ATARI IBYO NTA KIBAZO MBIBONAMO. ABAGORE NTIBAGAKABYE KUKO ABAGABO NABO BAFITE INSHINGANO NYINSHI MU ITERAMBERE RY’URUGO.
-
Ni ibisanzwe ko abantu bashaka gufasha ababo nubwo hari abatekereza nabandi.
Umugabo wawe ntabwo yamenya ibibazo byanyu utabimubwiye. niyo mpamvu bakomeje kukubwira kumuganiriza.
Gusa ndumva usa nufite ibibazo bitandukanye :
kuba hari bene wabo baba iwanyu igihe cyose cyane ko batabikeneye kuko ababyeyi babo bifashije.
kuba umugabo atibwiriza kwita kub’iwanyu kandi azi ko nta mikoro bo bafite.
Tubitandukanye rero kuko ugomba kubanza ugatekereza neza kuri buri ngingo mukabona kuganira hato utazavuga nk’umuntu ufitiye abiwabo ishyari kandi wenda atari byo. Icyo gihe umugabo hari ubwo yakugaya. Kandi nabonye ukomeza kuvuga ko mukijijwe nubwo ku bwanjye ntumva aho bihuriye.
rero tekereza neza kubyo wifuza ko mucoca. uzamwegere ubizi neza ubimubwire neza witonze.
hari uburyo mugomba kubana nabantu bo mu miryango yanyu yombi. ese bashobora kuza kuba aho iwanyu igihe kirekire nta mpamvu igaragara ? nkuwo warangije kwiga yari akwiye gutaha iwabo ntacyo agikora kwa mwene nyina. uwiga we birumvikana ntiyajya kuba mu mihana kandi muhari. ariko nabwo imyitwarire ye ari ikibazo yashaka ahandi acumbika nkabandi bose.
kuba mwareba icyo mwafasha abavandimwe bawe ariko kandi ntibiteze amakimbirane mu muryango wanyu. umuryango wanyu ni wowe, umugabo, abana banyu. nibo baza mbere ntabwo mukora ikibangamira uwo ari we wese muri abo kubera abandi bantu. biganireho n’umugabo mubyumve kimwe nibwo nibyo bitekerezo ugira bitazongera.
mwakora gahunda zanyu mukareba ko musagura hanyuma mukaba mwagira icyo mubagenera nkuko mwabyemeranywaho.
ntabwo rero umugabo yafasha abiwabo wowe, we n’abana banyu hari ibyo mukeneye. nawe ntiwafasha abiwanyu muri ubwo buryo.
Ibiganiro.

robotstxt: allowed

filter: keep


text:
Ku myaka 85 arangije amashuri yagenewe abakuze
Valeria Kanakuze yahoraga yicuza icyatumye atarakandagiye mu ishuri kugira ngo asohoze inzozi yakuranye zo kuba umuganga cyangwa umwarimu.
Ku myaka 85, umuryango we hafi ya wose warashize. Ubu atunzwe n’inkunga y’ingoboka ya 7.000Frw Guverinoma igenera abatifashije, ubundi agafashwa n’abagiraneza n’incuti baturanye mu Murenge wa Nyarubaka mu Karere ka Kamonyi.
Mu mezi arindwi ashize, abakorerabushake b’uburezi bakorana n’umuryango Global Civic Sharing (GCS) Rwanda baramwegereye bamusaba kwiga amasomo y’ibanze y’ubumenyi kugira ngo bimukure mu bwigunge yabagamo.
Agira ati “Nahoraga mu bwigunge, kamwe mu maguru yanjye yaravunitse kandi n’abana banjye ntacyo babimfashaho. Ubwo abakorerabushake bazaga bambwiye ko nakoresha umwanya muto mu ishuri nkahakura ubumenyi.”
Kanakuze ugendera ku kabando, yamanukaga imisozi akazamuka indi akurikiye kwiga gusoma no kwandika kugira ngo azapfe atari injiji.
Tariki 20 Ukuboza 2017, Kanakuze yari umwe mu basheshe akanguhe 400 bo mu Karere ka Kamonyi bahawe impamyabushobozi, bituma aba uwa mbere mu muryango we wahawe icyemezo cyo kuba yarakandagiye mu ishuri.
Ati “Sigeze njya mu biyobyabwenge cyangwa ibisindisha. Nashakaga kwiga kugira ngo nanjye nzigishe abato. Iyi mpamyabushobozi ishobora kuba idahanitse ariko izampindurira ubuzima.”
Josephine Nyiransengimana w’imyaka 64 nawe ari mu bakuye icyizere muri aya masomo agenerwa abakuze, nyuma y’uko yigeze guhuguzwa ubutaka bungana na metero 40 kubera ubujiji.
Mu myaka 10 ishize hari abambuzi bo mu Murenge Nyarubaka bamusabye gusinya impapuro zo kubukodesha mu gihe cy’imyaka umunani ariko yaje gusanga ahubwo yarasinyiye kuba abugurishije ku bihumbi 28Frw.
Ati “Umugabo wanjye n’abana banjye bapfuye nkiri muto, nari nkeneye amafaranga yo kubaho. Ubwo bambwiraga ngo nsinye nta kintu na kimwe nashoboraga gusoma kubera ubujiji.”
Nyuma y’imyaka umunani ubuyobozi bwamukuye mu butaka bumusigira metero kare 25, nyuma yo gutsindwa urubanza mu nzego z’ibanze kubera gusinya kuri izo mpapuro.
Ati “Ibyambayeho ntibizongera kumbaho ukundi. Nize isomo kandi kujya mu ishuri byamfashije kumenya gusoma no kubara. Ndashaka gutangira ubucuruzi kugira ngo ngaruze ibyo natakaje, kugira ndere abana banjye.”
abasoje amasomo bahabwa radiyo zo kumviraho amakuru, amabase n’impamyabushobozi. Ibyo bikazabafasha gukomeza kwiyungura ubumenyi no kurushaho kugira isuku.
Umwaka utaha Nyiransengimana na Kanakuze bashobora gushyirwa ku cyiciro kisubmuyeho, kimaze gukwigisha abatarakandagiye mu ishuri bagera ku 1185 guhera mu 2015.
Abanyeshuri bakize ni abari hagati y’imyaka 15 na 85 batagize amahirwe yo gukandagira mu ishuri.
Mu byo bigishwa harimo gusoma no kwandika byisumbuyeho, bagahabwa ubumenyi ku buzima n’imirire mu gihe cy’amezi arindwi, nk’uko bitangazwa na Seunghoon Woo uyobora uyu mushinga.
Umunyamabanga nshingwabikorwa w’Umurenge wa Nyarubaka, Etienne Mugambira avuga ko abenshi mu bahabwa aya masomo biganjemo abagore bazahabwa akazi kugira ngo bakurikirane amakimbirane aba mu miryango ari nayo aviramo abana guta amashuri.
Mu mushyikirano wa 15, hafashwe ingamba zo guhangana n’ibibazo bituma abana bata amashuri. Muri uyu mushyikirano hanasabwe ko hashyirwa ingufu mu kwigisha Ikinyarwanda kugira ngo kidakomeza kwangirika.


text:
Umuhanzi uririmba indirimbo zo kuramya no guhimbaza Imana, Sinzabyibagirwa Jean de Dieu uzwi nka Jado Sinza, ari gutegura igitaramo gikomeye azanamurikiramo album ye ya mbere yise ‘Nabaho’ kizaba ku cyumweru tariki ya 05 Ugushyingo uyu mwaka.
Uyu muhanzi Jado Sinza ukizamuka album ye ya mbere, yamenyekanye cyane mu ndirimbo ‘Nabaho’ ari nayo yitiriye iyi album izaba igizwe n’indirimbo 10.
Iki gitaramo kandi kizaba kirimo abaririmbyi ku giti cyabo ndetse n’amakorali aririmba indirimbo zo kuramya no guhimbaza Imana nka Bosco Nshuti,New Melody ,na Siloam Choir n’abandi batandukanye, mu gihe ijambo ry’Imana rizigishwa na Pasiteri Claude Rudasingwa.
Jado Sinza avuga ko azakora igitaramo cy’amateka ngo kuko yariteguye bihagije kandi n’abahanzi bazafatanya nawe imyiteguro bayigeze kure dore ko bose bazaririmba mu buryo bwa live kugira ngo abazitabira bose bazatahe bafashijwe.
Iki gitaramo kizabera ku Gisozi kuri Dove Hotel Kigali, ku ya 5 Ugushyingo 2017 kuva saa cyenda z’umugoroba, aho kucyinjiramo bizaba ari ubuntu kuri buri wese uzaba yitabiriye.
Jado Sinza wari usanwe aririmba muri Korali Siloamu no mu itsinda rya New Melody yatangiye urugendo rwo kuririmba ku giti cye muri uyu mwaka aho yanafashe umwanzuro kumurika album ye ya mbere ibintu yifuzaga kuva akiri umwana muto.
Jado Sinza yiteguye gukora igitaramo cy’amateka


text:
juillet 2011
UBUTUMWA UMUBYEYI BIKIRA MARIYA YAHAYE BYISHIMO KU TARIKI YA 15/07/2011
Umubyeyi Bikira Mariya yaje ababaye cyane ari mu rumuri rwinshi cyane ntabona icyo ndugereranya narwo, nuko aranyitegereza aransuhuza ati.
B.M.: Uraho mwana wanjye ukomeje kwihanganira imibabaro yose uhura nayo.
By.: Uraho Mama.
B.M.: Mwana wanjye umeze ute?
Y.: Mama meze neza gahoro nawe urabibona. Sinkiruhuka na rimwe, akazi mwampaye ni kenshi, ingendo mukomeje kunkoresha hirya no hino ni nyinshi cyane. Mama ryose mwari mukwiye kundohorera kuko ndananiwe.
B.M.: Mwana wanjye ihangane ukomeze ububare, ubabarire benshi kuri iyi si kuko imibabaro ufite ni ibyaha by'abantu benshi bakomeje gukorera hirya no hino kuri ino si uri guhongerera, cyane cyane mu gihugu cyanyu cy'u Rwanda. Wikwinuba rero ngo ucike intege kuko ntacyo utazi, kandi nabiguhereye imbaraga.
BY.: Mama vuga icyo ushaka nguteze amatwi umuja wawe ndakumva. Ariko se Mama ko mbona ubabaye cyane, ubabajwe n'iki mubyeyi. Mama ndabona ubabaye cyane, ndabona birenze. Mama none se ko turi abantu tudashobotse twigire dute? Mama uyu munsi sinakubwira ko tudafite amaso yo kurora ngo tubone uko ibintu bimeze, n'uko twanze kumva.
B.M.: Mwana wanjye mbwirira abana banjye bose ko mbabaye cyane, mbabajwe cyane na kino gihugu n'Abanyarwanda banze kumva none kababayeho, kuko ntacyo navuze kitagomba gusohora, ibyo twababwiye byose mwitegure ko igihe cyigeze.
Twabahaye igihe gihagije cyo kwisubiraho ariko ndabona ntacyahindutse, muramenye rero ntacyo mutabwiwe, ejo ntihazagire uzavuga ngo ntacyo yamenye. Bana banjye ibintu birakomeye cyane muri kino gihugu cyanyu cy'u Rwanda ntibyoroshye, ibikomeye biraje kandi bizarokoka bake, dore aho navugiye nyamara maze kunanirwa.
Bana banjye ibikomeretsa umutima wanjye bikomeje kwiyongera hirya no hino muri kino gihugu cyanyu cy'u Rwanda. Nyamara bana banjye ibi mbabwira muraza kuyoberwa uko bigenze kuko mwanze kunyumva.
BY.: Mama mukomeje kunyereka byinshi ariko binteye ubwoba. Mama murakoze, ariko mbere yo kugira icyo tuganira banza utubabarire ibicumuro byacu, ubanze uturuhure imitima yacu iremerewe, ubanze ushyitse imitima ya benshi mu nda, cyane cyane abana bawe bagukunda.
B.M.: Bana banjye buri muntu wese muri kano kanya atekereze ku mutima we maze ashyitse umutima hamwe maze avuge ikiri ku mutima we, ariko cyane cyane asaba yizeye kandi yumva ko icyo asaba gishoboka,ariko cyane cyane yicisha bugufi kugira ngo ashobore kwakira no kumva icyo ashoboye kumva no kwakira icyo ari buhabwe.
Bana banjye nkomeje kuza kubasura ntabwo nahwemye kuza kubasura, n'uyu munsi niyiziye njye n'umwana wanjye kuko tudatana. Nkomeje kubatumaho umwana wanjye w'intamenyekana, w'insuzugurwa, uwo benshi mwahinduye umusazi, ariko bana banjye hahirwa usara yamamaza ijambo ry'Imana, uwo arahirwa cyane kuko afite igihembo imbere y'Imana Data.
Bana banjye uyu munsi wa none sinababwira ko mbabaye kandi ndi umubyeyi wanyu, sinababwira ko nishimye, sinababwira ko mbagaye kandi ndi umubyeyi wanyu. Bana banjye ndababaye cyane mbabajwe n'uko ibyo mbabwira nta na kimwe cyahindutse.Nta na kimwe mwumva ahubwo mugaca intege n'abakagombye kuzigira.
Bana banjye benshi muravuga ngo murankunda nyamara ntabwo munkunda, muravuga ngo murankorera nyamara ntabwo munkorera; ahubwo muranyanga nyamara bana banjye umwana wanze kumva ntiyanze no kubona.
Uyu munsi ndabasabye, ni umwitozo mbahaye bana banjye, ntimukavuge ko nta gishya, kuko ndi kubibutsa, ntimugatekereze ibibanduza kuko kenshi mbibarinda, ndabasabye nimutangire bundi bushya mukorere igihe kiri imbere muzaba cyo, mwoye gukorera icyo muri cyo, ahubwo mukorere icyo muzaba mu minsi iri imbere kuko ibyahise byarahise, ndabasaba kugira ngo buri muntu yitegure akorere ubutagatifu, yitegure akorere icyo azaba mu minsi iri imbere kuko ibyahise byarahise mubyibagirwe, mutangire rero mushake ibishya byubaka kandi bifite akamaro.
Bana banjye ndabibasabye ni mugerageze kwivura, mugerageze kwivuza. Narababwiye nti kugira ngo bakuvure ni uko ubanza kwivura ku giti cyawe, ukabanza ugasobanukirwa neza n'uburwayi bwawe; icyo gihe ukuvuye urakira iyo wemeye kwivuza. Bana banjye cyane cyane ndabwira mwebwe abana bato kuko ngiye kubasaba, mumbabarire munyemerere kuko nanjye nimunsaba nzabaha, ndabasaba kugira ngo buri munsi muzajye muvuga nibura Ndakuramutsa Mariya 10, muzikuye ku mutima musenga cyane
musabira ababyeyi banyu, mwisabira namwe musabira n'abandi bose batemera. Ndabinginze Ndakuramutsa Mariya 10 zizaba zihagije izindi nzajya nzishyiriraho.
Namwe babyeyi muramenye sinzabe nyamwisiga ngo nisange cyangwa ngo muzabe baburabaje. Babyeyi, bavandimwe, nshuti, bana banjye, ndabasaba kugira ngo mujye muvuga buri muntu ku giti cye yiherereye ishapule 1 mubikuye ku mutima ibindi nzajya mbyishyiriraho, ariko mutibagiwe Rozari.
Mbabwiye ibyo kuko mbona murangaye cyane, ariko bana banjye kandi, abavuga Rozari nimuyikomereho. Bana banjye ndabinginze mupfukame musenge isengesho rikubiye mu gikorwa musabira bagenzi banyu, abatemera n'abataye ukwemera, n'abo muri kumwe kandi muvuge isengesho ry'umuryango, mujye muhurira ku isengesho nk'uko muhurira ku isahani.
BY.: Ariko Mama ntabwo byoroshye kuko bamwe bahugiye mu tuntu n'utundi ntibabona umwanya wo gusengera hamwe.
B.M.: Bana banjye iyo isengesho ridatangiye hamwe nk'uko ibiryo babishyira mu gisorori umuryango ntiwubakwa, kuko abana banyu baza baje kurya, mujye mubabwira ko no gushimira aho byavuye ari ngombwa. Ndabinginze kandi nababwiye ko bitoroshye nyamara igihe kirageze cy'uko abantu basenga koko isengesho rigera ku mutima, musaba kandi kugira ngo ibibi biri kuri ino si bigabanuke.
Bana aho muri, mufate umugambi kuko igihe kirageze. Bana banjye uyu munsi ndabarebana urukundo rwa kibyeyi, uyu munsi wa none mu bice byose by'isi mbabumbiye mu mutima wanjye muziranenge. Bana banjye aho muri hose ku isi hose, muri bino bihe bibi mugezemo bikomeye, ndabasaba gukoresha intwaro nyayo nabateguriye mwiyegurira umutima wanjye utagira inenge buri gihe, mwifatanya nanjye muvuga isengesho rihoraho rya Rozari n'ishapule y'ububabare ku wa 2 no kuwa 5.
Bana banjye kandi nkunda, icyo nongeye kubasaba ni ukuvuga Rozari muzirikana amibukiro yayo yose kandi mutuje muhabwa kandi penetensiya buri gihe, mwumva misa ntagatifu kandi muhazwa buri gihe.
Bana banjye ibyo ndabibasabye cyane kandi sibwo bwa mbere nabibasaba ariko ntimubikora, ndabibasabye kugira ngo mushobore kwegera umwana wanjye, nanjye umubyeyi wanyu.
Bana banjye muri ibi bihe bibi bikomeye mugezemo, nimwicuze, muhinduke, mwihane ibyaha byanyu, mwigorore n'Imana yanyu, kugira ngo mubashe kwitegura neza kuko mbona mwugarijwe cyane.
Bana banjye urugongwe rurabagwiriye kandi rubaguye gitumo kandi narababwiye kuva kera. Bamwe rero ngo bizaba ryari bizaba ryari, igihe kirageze ni iki murimo.
Bana banjye naziye mwebwe, naziye mwebwe abanyarwanda kuko nabonaga hari icyo mukeneye, igihe cyose rero ndabinginze, igihe cyose muhore muri maso kuko mutazi umunsi n'isaha mugomba gutungurirwaho.
Bana banjye umwana wanjye arababaye, arababaye cyane kubera u Rwanda yakunze n'abanyarwanda, none rukaba ruri kugenda ruganisha mu rwobo. Ababajwe n'ibibi byinshi bikomeje gukorerwa hirya no hino muri kino gihugu, nanjye kandi umubyeyi wanyu ndababaye, mbabajwe n'urubyiruko rukomeje kwiyandarika.
Rubyiruko mwe mwumva ibyo mvuga nimwigishe abandi kuko icyago gikomeye kirabugarije.
Bana banjye mwavukiye mu mubavu w'ijuru ubageraho, kuva uyu munsi ndabasaba kurangwa n'imico myiza mukareka kwiyandarika kandi buri gihe cyose mujye mumenya ko ndi hafi yanyu, kandi mbona ibyo mukora byose.
Bana banjye nimusenge, nimusenge mutsinde shitani, muvuge Rozari kuko shitani ibarimo kandi irabugarije. Nimunkurikire bana banjye, igihe cyose nzabatabara, kuko ntawanyiyambaje ukorwa n'isoni. Erega bana banjye ndabakunda, nimwirinde ikibi cyose n'igisa nacyo cyose maze muze munsanga, kuko nteze amaboko ntegereje uwaza.
Bana banjye ndabakunda, ndabakunda, ndabatashya kandi mbatumaho, muharanire ukuri, muharanire urukundo, bana banjye ngaho mubane nanjye urukundo rwanjye rubakomeze, ngaho mugire amahoro kandi mugwize andi. Muramenye sinzabe nyamwisiga ngo nisange namwe kandi ntimuzabe baburamwaje.
Bana banjye ndabinginze, ndabibabwiye bana banjye uyu munsi wa none mbahaye umugisha wanjye wa kibyeyi ku izina ry'Imana Data na Mwana na Roho Mutagatifu. Amen.


text:
Mu gikorwa cyo kugenzura insengero zitujuje ibisabwa n’amabwiriza atangwa n’Ikigo cy’Igihugu cy’Imiyoborere, RGB, Kuri uyu wa Kane tariki 8 Werurwe 2018, Ubuyobozi bw’akarere ka Rusizi bufatanyije n’inzego z’umutekano bwafunze Umusigiti w’Abayisilamu uherereye mu kagari ka Pera umurenge wa Bugarama.
Ni ibintu bitari bimenyerewe dore ko iki gikorwa cyo gufunga insengero zitujuje ibisabwa cyatangirira mu Mujyi wa Kigali mu mpera za Gashyantare 2018, mu nsengero zakunze gufungwa hagiye humvikanamo amatorero atandakanye ariko kugeza ubu Kiliziya Nímisigiti byasaga nkíbitaragerwaho cyane ko ahenshi wasangaga abayisilamu basengera ahujuje ibisabwa.
Uyu wa Kane nibwo kandi muri Nyamagabe, hafunzwe Centrale ‘Taba ya Kiliziya Gatorika yafunzwe n’ubuyobozi bw’aka karere aho nayo yari mu nsengero zitujuje ibisabwa.
Si mu karere ka Nyamagabe na Rusizi hafunzwe insengero zámadini atari akunze gufungirwa arimo Kiliziya Gatorika, Islam ndetse na ADEPR, gusa kuko mu karere ka Nyarugenge hafunzwe urusengero rwa ADEPR ruherereye mu Mujyi rwagati ahazwi nko mu Gakinjiro


text:
Umuhanzi nyarwanda Niyikiza Fidele uzwi nka Fizzo Mason ni umuhanzi nyarwanda uririmba injyana ya Hip Hop aho kuri ubu yashyize hanze amashusho y’indirimbo yahuriyemo n’umuraperi Jay C ndetse na Aime Bluestone utarigeze agaragara mu mashusho.
Fizzo Mason umaze gukora indirimbo 12 z’amajwi ndetse na video 4 ahamya ko magingo aya umuziki haraho umaze kugera bitewe n’igihe yatangiriye mu mwaka wa 2013 mu gihe wasangaga umuhanzi hari byinshi bimugora kuri ubu akaba amaze kwisobanukirwa ndetse no kumenya icyo gukora.
Fizzo akomeza avuga ko ubwo yatangiraga uwo muziki yaciwe integer na benshi aho bamubwiraga ko naho azagera gusa kubw’ubuntu bw’Imana ahamya ko haraho umuziki umaze kumugeza ndetse umaze kumufungurira inzira nyinshi ndetse akaba yishimira ko iwabo ku ivuko mu Karere ka Musanze bakunda ibihangano bye bityo ngo bikamufasha gukomeza gukora cyane.
Ngo nubwo yahuye n’imbogamizi nyinshi mu rugendo rwe rwa muzika gusa ngo yagerageje kubanza kumenya icyo akeneye kugirango azamenye nicyo ashaka
Yagize ati” Nabanje kumenya icyo nyeneye kugirango nzabone icyo nshaka kuko abaca ntege bo nibabura mu buri kimwe”
Amashusho yashyize yise Fitina ikubiyemo ubutumwa buburira abantu kwirinda ishyari aho yanaboneyeho gushimira umuraperi Jay C wamufashije bagakorana indirimbo ndetse anenga Aime Bluestone wanze kuza ngo bafate amashusho y’indirimbo bafatanyije aho yahise ahitamo kuyafata na Jay C kugirango umushinga uve mu nzira.
Twamubajije impamvu yatumye Aime Bluestone ataza muri video ye adusubiza ko yamubwiye ko adahari bityo ngo bituma akorana n’uwari aho gusa ngo aramushimira kubwo kuba yaramuririmbiye mu nyikirizo y’indirimbo ye.
Fizzo Mason yasoje ashimira itangazamakuru ryo mu Rwanda gukomeza gushyigikira abahanzi bakizamuka ndetse aboneraho gusaba abakunzi be gukomeza kubatera ingabo mu bitugu kugirangp umuziki nyarwanda nawo utere imbere birenzeho ndetse ashimira buri umwe wamufashije ndetse ukimufasha kugirango umuziki we utere imbere.
REBA AMASHUSHO Y’INDIRIMBO FITINA YAKORANYE NA JAY C ,AIME BLUESTONE:
28,000 total views, 50 views today


text:
Impamvu Tom Close yahimbye indirimbo “Igikomere” n’impamvu yayifatanyije na Bull Dogg
Umuhanzi Nyarwanda Tom Close uherutse gushyira ahagaragara indirimbo ye nshya yise Igikomere yasobanuye impamvu yayihimbye n’impamvu yahisemo kuyifatanya na BullDogg. Tom Close yavuze ko ku bijyanye n’amagambo ayigize ari indirimbo ivuga ku buryo umuntu ahemukirwa mu rukundo cyangwa mu buzima busanzwe ariko agahitamo kubirenzaho bidakuyeho cya gikomere afite. Yongeyeho ko ibyo yavugaga muri iyo ndirimbo […]Continue Reading


text:
Papa akibimbwira numvise mu mutwe bibaye ibindi, ndahaguruka nikoza hirya no hino umujinya uba mwinshi,
Njyewe-“Ntibishoboka! Oya ntibishoboka! Papa, mbabarira umbwire izina ryuwo mukobwa, umbwire naho akora maze nkwereke,
Papa-“Mwana wanjye se ndamukubwira kugira ngo bigende bite? Tuza byararangiye uhombye arabimenya”
Njyewe-“Papa! Wimbwira gutyo, icyo nshaka ni amazina yiyo ndaya naho ikorera ibindi ubimparire”
Papa-“Nyabuneka vuga buhoro Mabuja atabyumva akamenya ko arwaje uwizize”
Papa akivuga atyo koko Patrona yahise yinjira,
Patrona-“Habaye iki ko numva musa n’abatongana? Gabby! Koko aho guhuumuriza So n’ akuka afite uri kukamukuramo?”
Papa-“Mabuja! Erega abana banjye bahora bahangayitse, ubwo ntabuze ikimuhangayikishije kiri gutuma avuga menshi”
Patrona-“Gabby! Ngwino, ngwino umbwire”
Twasohotse mu cyumba tugana muri salon tumaze kwicara,
Patrona-“Niko se Gabby, koko urabona Papa wawe ameze nabi ukaza umutura ibibazo?”
Natangiye kurya indimi mbura icyo nsubiza nubika umutwe ntinya kumureba mu maso,
Njyewe-“Nyine…nako mumbabarire ntabwo bizongera”
Patrona-“Rwose ntabwo aribyo, niba wari uzanywe n’ ibibazo wagombaga kuza ukambwira ariko udahuhuye umubyeyi?”
Njyewe-“Yego ndabyumva rwose”
Patrona-“Ngaho mbwira ikibazo ufite”
Njyewe-“Ikibazo se..nyine icyari gitumye tuvuga cyane mbese nako ntabwo ari ikibazo nuko buriya iyo mbonye Papa nibuka byinshi”
Patrona-“Yoooh, humura bambe jya ukomera, mu buzima biriya ni ibintu bibaho ugomba kubyakira nk’ umwana w’ imfura”
Njyewe-“Ndabyumva kandi murakoze”
Patrona-“Ariko se Gabby! Harya nta muryango mugira?”
Njyewe-“Yewe, ibyacu ni birebire umuryango wo urahari gusa uwa Papa wo sinawutekereza kuko batuvumye”
Patrona-“Ngo? None se ubundi Papa wawe mwabanye gute kuva wamenya ubwenge? Mama wanyu se baratantukanye cyangwa ntabwo mumuzi?”
Njyewe-“Oya Mama ttawe ukiriho”
Patrona-“Yoooh, ihangane Gabby”
Njyewe-“Cyakora vuba aha twabonye undi Mama, uwo ni mukuru we ndetse byabaye amahirwe ngira mukuru wanjye Cyusa, ubu yagiye mu butumwa bw’ amahoro, Papa yari yaremeye ko tuzabatura none agiye adahiguye umuhigo yahize”
Patrona-“Mana weee, Gabby! Humura ntaho azajya, azakira mujyeyo, hanyuma se aramutse akize…”
Akivuga atyo telephone ye yarasonnye arahaguruka arasohoka yitaba atembera mu matara yamurikaga neza ku irembo nanjye nkomeza gushyugumbwa kujya kubaza Papa izina rya wa mukobwa nako indaya yamucucuye, nkiri muri ibyo numvise message nyifungura vuba yari Teta,
“Gabby! Mbabarira ubanguke mu rugo ndagukeneye byihutirwa, tebuka fata moto nugera hano ndayishyura ariko uhagere nonaha”
Ako kanya nahise mpaguruka vuba,
Mike-“Eeeeh! Ko nza ugahaguruka se Bro?”
Njyewe-“Mike! Teta arambwiye ngo nihute aranshaka cyane, ubu ndagiye ahubwo turasubira kuri telephone, ukomeze umbere aho ntari”
Mike-“Uuuh! Gabby! Cyangwa Teta amenye amakuru ya Kate? Yaba se ahubwo aje noneho”
Njyewe-“Bro! Reka gutuma mbunza imitima ahubwo nsimbuke, uraza kumenya icyo ampamagariye”
Nasohotse vuba Patrona arikanga akupa telephone ambaza ikibaye ndamubwira asa ni ukutse umutima, nsohoka niruka mu masegonda macye nari ngeze ku muhanda nurira moto feri ya mbere kwa Teta.
Navuye kuri moto niruka nsunitse umuryango wo ku gipangu nsanga urakinguye nkomeza ku muryango wo kuri salon, ngikomanga numva umuntu unkoze mu mugongo ndikanga mpindukira vuba ahita amfata mu mashati,
Motari-“Erega hano n’ I Kigali wangu, ubwo rero ngo wari unshitse? Hhhhh! Moto inywa amazi se? Shyira aha”
Njyewe-“Eeeh! Mota! Mbabarira kabisa ntabwo nashakaga kukwambura ahubwo…”
Nkivuga ako kanya urugi rwarakingutse nkubita amaso Cyusa ndikanga, ibitwenge bivanze n’ ibyishimo biba byinshi muri njye, yari Cyusa wari uziye igihe intwari nishimiye ko dufitanye isano”
Yari yarahindutse cyane yarabyibushye bitangaje, yari acyambaye imyenda y’ akazi bisa naho aribwo yari akiza, motari akimubona agira ubwoba ahita andekura mpobera Cyusa,
Motari-“Eeeh! Afande uyu musore nari muherekeje ngo hatagira umukoraho reka ngende nah’ ubutaha rwose umutekano ni wose, muri iyi cartier dutuyemo buri muturage ashinzwe kurinda undi”
Cyusa-“Hhhhhh! Ko mbona ufite ubwoba se sha Mota?”
Motari-“Oya…nako nyine Afande, buriya turabakunda kandi turabubaha cyane”
Cyusa-“Nawe se utuye hano hafi Mota?”
Motari-“Eeh eeh ubu narakoze niteza impere noroye abana n’ inka…”
Twese-“Hhhhhh!”
Cyusa-“Humura rwose nta mawazo, ahubwo kalibu ngwino nawe usome kuga Fanta”
Motari-“Koko se Afande? Eeeh! Ayo mahirwe se nayitesha? Reka nze ninjize moto ahubwo”
Motari yagiye yiruka,
Cyusa-“Eeeeh! Bite sha Gabby?”
Njyewe-“Ni sawa kabisa Afande!, mbega surprise! Ndemeye kabisa,”
Cyusa-“Hhhhh! Oya ntabwo ndi Afande imbere yawe sha Gabby, ndi mukuru wawe, nuzongera kubivuga nzagukaranga”
Njyewe-“Hhhhhh! Nkunda imvugo zanyu kabisa, mba numva bisona neza!”
Cyusa-“Nibyo? Noneho uzaze nawe utwiyungeho”
Njyewe-“Eeeh! Oya…oya”
Cyusa-“Hhhhhh!”
Motari yari amaze guparika moto twinjira muri salon tumaze gusuhuza Teta wari ukuriwe na Linda batangira kumwaza ukuntu bari bantunguye, twongeye kwishima aka cyera, mbona ko hari icyo nari naramenyereye nabuze, aribyo kubona ibyishimo byabadusanganije umutima utuje,
Nitegereje Linda wabibutsaga imvano y’ibyishimo byabo nkomeza kwibuka intambara baturwaniye ikiniga cy’ ibyishimo kiramfata nsohoka hanze ngo mbanze ntuze.
Hashize akanya ndagaruka ntungurwa no gusanga Papa Michou, Mama we na Michou bari aho maze kubasuhuza ndicara icyo kunywa kiraza dukomeza kuganira, hashize akanya Cyusa afata umwanya,
Cyusa-“Reka twumvikane gato, muri aka kanya ndifuza kubashimira ko natanze agatego ko nashyitse murwatubyaye mukaza kureba niba koko iyo nkuru ari impamo, ndashimira cyane umutarutwa, umuterekamata, mutegabunyambo wanjye Teta ko yasigaye ku rugo neza nubwo ibibazo bitabura ariko yarihanganye,
Nababajwe cyane no gusanganizwa inkuru yuko Papa Gabby yarembye ndetse ko Kate yaraburiwe irengero…”
Akivuga Teta yamuciye mu ijambo,
Teta-“Oya wivuga na Kate Cheri”
Cyusa-“Ariko na nubu ntabwo numva ikintu gituma waba utakigirira impuhwe Kate kandi uziko ari wowe wamureze ukamukuza. Mukunzi? Waba wararuhiye iki? Umutima nakunze waba warahinduwe niki? Amajoro waraye ushaka Linda, Kate we ntabwo ari umwana nk’ abandi? Wabitewe niki gasaro natoye?”
Teta-“Cheri! Bibaye ngombwa ngo nongere kumena umutima, hari icyo ntababwiye,icyatumye mpebera urwaje…”
Ako kanya nahise menya ko koko Teta atapfuye kureka Kate gutyo gusa, maze nitangira itama mutega amatwi,
Teta-“Cheri! Ndabizi koko biragoye kumva navuye ku izima ahubwo…”
Teta yahise asuka amarira dutangira gushya ubwoba, Cyusa aramwegera atangira kumuhoza twese ntawe ukoma.
Nyuma y’ akanya gato yarahagurutse adusiga aho,hashize akanya gato agaruka afite urupapuro mu ntoki aruhereza Michou arongera aricara yubika umutwe, twatangiye gushyugumbwa iby’ urwo rupapuro,
Teta-“Michou nabasomere”
Michou yagoroye umuhogo maze atangiye gusoma,
“Kuri Teta mukuru wanjye nakundaga,
Ndagusuhuza cyane, nizere ko umeze neza aho mu Rwanda nanjye aho ndi ndaho ndaryohewe,
Teta! Ndagira ngo nkumare impungenge, nageze aho nifuzaga kugera, nageze mu buzima nifuzaga kubamo, ntuzirushye ugerageza kunshaka, uzabwire Gabby ko ntamwanya nkimufitiye azishakire undi ntakibazo rwose,
Nizere ko kandi utababaye, nkuko nzi ko wankundaga cyane nzi neza ko uraza no kwishimira iterambere ryanjye,
Reka nkureke, ukomeze ugire ibihe byiza kandi ndagusabira nawe uzahindure ubuzima ube nkanjye, bye bye!
Yari Kate”
Njyewe-“Ntibishoboka! Uwo ntabwo ari Kate, oya ntabwo ari Kate wee, Teta kuki utabimbwiye kare?”
Teta-“Gabby! Mbabarira ntabwo nifuzaga ko ushenguka nkanjye, nagiraga ngo basi ugumane icyizere ukomeze ubeho wizeye ko wenda uzamubona”
Cyusa-“Nanjye nkibaza impamvu?”
Njyewe-“Kate! Kate!…”
Ibihe ntifuzaga nabigezemo, umutima ushegeshya n’ intimba, nta kintu nari gukora muri ako kanya usibye kwakira amarira yashokaga angwa munda nta kundi nakiriye ibyo ntabashaga guhindura,
Papa Michou-“Ariko muzane urwo rupapuro ndebe?”
Michou yahereje Papa we urupapuro,
Papa Michou-“Yayayaya! Ese ni ibi mwasomaga? Ni hehe mwigeze mubona umuntu wandikira undi akoresheje imashini?”
Mama Cyusa-“Yekoya we, ibyo se byabaye he?”
Motari-“Cyeretse niba ari kwaka akazi”
Teta-“Ubwo se mushatse kuvuga ko atari we? Ikizima si icyo yandikishije icyo ndeba ni amagambo yanyandikiye nta kindi”
Papa-“Oya, ahubwo impamvu bakoresheje imashini nuko bari bari bazi ko uzi umukono we wari guhita umenya ko atari we”
Cyusa-“Cherie? Niki cyaguteye gucika intege?”
Mama Michou-“Erega namwe mwumwumve, agahinda gatuma uwahekaga yigenza, byose yabitewe no kwiheba”
Teta-“Ese ubu koko mwabwira gute ko atari Kate?”
Cyusa-“Cherie! Hora shenge naje, ahubwo mbwira uwaguhaye urwo rupapuro”
Teta-“Ni umusore ngo wamusimbuye, yarumpaye ngiyeyo ubwa Gatatu”
Cyusa-“Ok! Ibyo biragije”
Nubwo bavugaga ibyo byose, ariko njye nari narangije kwiheba, numvaga ko ibyo ari byo byose niyo yaba atari we aho ari byarangiye atakiri uwanjye.
Papa Michou, Mama Michou, Michou na Motari bamaze gutaha Cyusa yansabye kurara, ambwira ko turajyana mu gitondo tugiye kureba Papa, tugakomereza iwabo ku ivuko.
Amasaha yo kuryama yarageze, yari yo masaha meza yo kuvugana na Shaddy namubwiye gahunda twari dufite ansaba ko twajyana akajya gutembera mu cyaro, kuko numvaga Cyusa atabyanga ndamwemerera,
Mu gitondo turi gufata ifunguro rya mugitondo nabwiye Cyusa ko hari umuntu wifuza ko tujyana arabyemera, bamaze kwitegura twerekeza kwa Patrona, Cyusa yitegereje Papa agahinda karamwica,
Nta magambo menshi yavuze gusa yihereranye Patrona ngo baganire nkomeza gushaka aho ntoborera ngo mbaze Papa m izina rya wa mukobwa nahekenyeraga amenyo ariko biranga.
Nabasize aho njyana na Mike mu rugo kwitegura maze mu nzira tugenda,
Mike-“Ariko Gabby! Urabona ukuntu kuva wamenyana na Shaddy umaze gucya? Usigaye ufite itoto n’ umusore uturiye icyokezo”
Njyewe-“Hhhhh! Noneho wagirango bakuntumye, urumva ikiganiro uba uzanye kweli?”
Mike-“Reka njye nkubwiza ukuri wangu, nicyo inshuti zibereyeho, ahubwo se ko nakuboneye n’ umushinga ugiye gushoramo cash noneho bizagenda gute?”
Njyewe-“Eeeh! Umushinga? Ngaho se mbwira”
Mike-“Ntabwo nahita nkubwira ngo ubyumve neza kuko ufite urugendo, ahubwo wowe nugaruka nzakwereka neza, naho ubundi Shaddy! Eeeh! Shaddy kabisa”
Mike yakomeje kugenda amuvuga tugaruka amuvuga nibaza icyo yamuhaye, tugeze iwabo turabasezera Shaddy twamusanze ku muhanda dufata umuhanda ujya kwa Cyusa.
Intekerezo zanjye zitangira kumwiyumvamo buhoro buhoro no mumodoka batangira kugenda batebya badushyingira baduseka burya umutima ushimishwa n’ utuntu nkutwo natangiye kubiha agaciro.
Bitinze twageze kwa Cyusa batwakirana urugwiro, twicara muri salon aho nari nicaranye na Shaddy,
Shaddy-“Harya ngo aha ni kwa mukuru wawe?”
Njyewe-“Yego”
Shaddy-“Noneho uriya mugore nabonye ni Mama wawe?”
Narebye gutangira kubwira Shaddy iby’uko Mama yapfuye n’ amasano dufitanye mpinira hafi maze ndamubwira,
Njyewe-“Nibyo, uriya niwe uzaha ikamba ry’ umubyeyi wambyaye, niwe nagize amahirwe yo kuba mfite kugeza ubu”
Baratwakiye bya Kinyarwanda ariko Shaddy yari yatunguwe cyane, Mama Cyusa yakomeje kumwitegereza nanjye ntangira kumwitaho hashize akanya,
Mama Cyusa-“Ariko uriya mukobwa ko ntamumenye?”
Papa Cyusa-“Nahoze mbona yihisha muri mwene Mateso ahari wasanga bazanywe n’ ijambo ryiza dore ubwo baheruka hano”
Mama Cyusa-“Gabby! Uwo mukobwa ni uwa hehe?”
Nitegereje Shaddy maze ndabubaha ndahaguruka maze Shaddy nawe ahita ahaguruka,
Njyewe-“Uyu mukobwa yitwa Shaddy! Ni inshuti yanjye kandi nishimiye kumubereka, ni umukobwa mwiza mu buryo bwose….”
Mama Cyusa-“Aaaaah! Oya…oya mwana wa, rekera aho, nta mukobwa mbonye aha, dore imisatsi iboshye nk’ iy’ amahabara, iminwa itukura wagirango yariye inyama mbisi, ubwo se ahubwo arambaye, yewe ahubwo nabanje Imana imbere umwaku wawe ntumfate”
Cyusa-“Tuza mama, erega ibi ni ibigezweho, none koko urabona yakwambara nkawe koko?”
Mama Cyusa-“Mwana wa, narakwibyariye, ngutwita amezi icyenda, niba ari n’ ibigezweho irya mukuru rireba kure uyu mukobwa aranshishe ndakurahiye ntiyambera umukazana Suzana”
Mama Cyusa akivuga ayo magambo ako kanya Shaddy yahise akubita isakoshi hasi asohoka yiruka turahungabana ……………………………………………..
Ntuzacikwe na Episode 75 kuwa mbere mu gitondo


text:
AMAHORO NTIYIZANA ARAHARANIRWA. Twakiriye neza ubutumire bw’Abanyarwanda , Abarundi n’Abanyekongo batuye ARIZONA(Amerika) none twiyemeje guhaguruka tukabasanga . Mu kiganiro tuzagirana, tuzasesengura kandi tujye impaka ku » NZIRA Y’AMAHORO » ikwiye kugarura umutekano n’ ubusabane mu batuye Akarere k’ Ibiyaga bigari kamaze kuzahazwa n’intambara z’urudaca n’ubwicanyi buhoraho. Ikibazo cy’ingenzi tuzashakira igisubizo ni iki : « Aho gukomeza kwituramira, twafatanya IKI, DUTE, kugira ngo tugire uruhare rugaragara mu kwihutisha impinduka nziza mu Karere kacu ? « *Tuzahura kuri iki Cyumweru taliki ya…
Read More Read More
Guhatira rubanda kujya gusenga ikigirwamana badakunda byitwa kugaraguza abaturage agati! Hari abemeza ko igihugu kibona abayobozi bagikwiye. Iyo mu gihugu nta bantu bakunda ukuri bigaragaza, gishobora kubakira politiki ku kinyoma bigakunda. Iyo nta bantu bashyira mu gaciro bareba kure kandi b’inyangamugayo amahano ashoboka yose ashobora kukigwira. Birababaje kubona ubutegetsi bwishimira kugira abaturage b’injiji. Burundamo ingengabitekerezo y’ikinyoma n’ubuswa. Ubundi ukabarinda kumenya ibiba ku isi. Bakarota ko bari muri paradizo , ko igihugu cyabo ari icya mbere muri byose. Ko amahanga yose…
Read More Read More
Ibyo twibonye n’amaso yacu, turi abagabo bo kubihamya ! Ubu twinjiye mu gihe cya Pasika, ni ukuvuga iminsi 50 yose yo kwicengezamo ukuri kw’izuka ry’abapfuye ! « Les morts ne sont pas morts ! » Uhereye kuri iki cyumweru cy’Izuka rya Nyagasani, amasomo ya Liturujiya yo mu gihe cya Pasika azakomeza kugaruka ku mabonekerwa ya Yezu wiyeretse kenshi Intumwa ze zari zakangaranyijwe bitavugwa n’urupfu rubi umutware wabo yishwe ! Koko rero Intumwa ziboneye n’amaso yazo ishyari n’ubugome ubutegetsi bwakoresheje mu…
Read More Read More
UN Security Council Members Were Dismayed by Rwandan Ambassador Gasana’s Demeanor Comments (0) On Monday March 21, 2016, the United Nations Security Council held a debate on Conflict and Peace in the Great Lakes Region of Africa. The debate was supposed to propose solutions. Instead, it became a circus, when the turn of the Rwandan Ambassador Eugene Richard Gasana came. Ambassador Gasana, who is also a close confident to the Rwandan dictator General Paul Kagame started by raving about criticisms…
Read More Read More
Eugène Gasana niba atari umwiyahuzi ntazi ibyo arimo akina nabyo! Nyuma y’aho uhagarariye Leta Zunze Ubumwe z’Amerika mu Muryango w’Abibumbye, Samantha Power akebuye u Rwanda n’ibindi bihugu byo mu karere k’ibiyaga bigari ku bijyanye na Demokarasi no ku bahiriza uburenganzira bwa muntu. Ibyo akaba yarabivugiye mu nama y’umuryango w’abibumbye i New York kuri uyu wa mbere tariki ya 21 Werurwe 2016, uhagarariye u Rwanda mu muryango w’Abibumbye, Ambasaderi Eugène Richard Gasana we yahisemo gusubizanya ubuswa bwinshi muri diplomasi n’agasuzuguro kenshi…
Read More Read More
Rwanda isn’t opposed to international justice, it’s opposed to independent justice. Rwanda claims its withdrawal from an African Court declaration just as that court was about to begin Victoire Ingabire’s hearing was pure coincidence. During an African Union (AU) summit in early February, it was decided that Foreign Ministers would prepare a roadmap for the continent’s withdrawal from the International Criminal Court (ICC). The reason for this move, according to a growing group of African leaders, is that the…
Read More Read More
Amadini abiri akorana na shitani yasabye kwemererwa gukorera mu Rwanda Mu Rwanda habarirwa amadini asaga 1500 mu gihe hari n’andi menshi akora ariko atarahabwa ibyangombwa, aho abimenyesha inzego z’ibanze z’aho agiye gukorera muri icyo gihe ataremerwa. Kuva u Rwanda rwabona ubwigenge mu mwaka wa 1962 kugeza mu mwaka wa 2012, mu gihugu habarurwaga amatorero n’amadini atarenga 180. Nyuma y’uko hashyizweho uburyo bwo kuyandika yaje kwiyongera ku bwinshi aho kuri ubu ageze kuri 1500, abenshi bibaza niba amenshi mu matorero aganisha…
Read More Read More
Mu nama y’abagore, umuyobozi arabaza ati : nibande bakunda abagabo babo? Abagore bose bamanika intoki. Arongera ati : muheruka kubabwira ko mubakunda ryari? Bamwe bati uyu munsi,abandi bati mukanya… Arongera arababwira ati : nimufate 4ne zanyu muboherereze sms ivuga ngo « ndagukunda mugabo wanjye ». Bose barabikora. Hashize akanya arababwira ati : nimugurane 4ne zanyu maze buri wese asome ibyo abagabo basubije twumve. Muri 4ne icumi zambere dore ibisubizo basanzemo: 1 .Yooo mama w’abana umeze neza? Ntago urwaye? 2. Wongeye kunyangiriza imodoka nanone? 3. Sinunva icyo ushaka kuvuga. 4….
Read More Read More
Muri iyi minsi imiryango myinshi mu Rwanda iratotezwa igahohoterwa n’inzego z’ubuyobozi, abantu bakagirirwa urugomo, benshi bakiyumanganya bagapfira iyo ariko bateseka. Havuzwe mu minsi ishize iby’abana b’urubyiruko benshi bahohoterwa ku buryo budasobanutse. Kenshi byaravugwaga bamwe bakagira ngo harimo n’amakabyankuru, ariko iyo witegereje ibikorwa biriho byibasiye imiryango imwe, usanga ibyo abantu bavuga ku rugomo ruturuka mu buyobozi muri iki gihe bitabuze ishingiro. Ibiri kuba muri iyi minsi ku muryango wa Karoli Karorero ubarizwa mu murenge wa Shangi mu ntara y’iburengerazuba (hahoze ari…
Read More Read More


text:
Ubusanzwe ikirahure gishya ku bushyuhe bungana na 538C. Ibi byerekena ubukana bw’ubushyuhe bwa bombe yarashwe muri Horoshima mu Buyapani taliki 06/ Kanama, 1945 ubwo ingabo za USA zashegeshaga iz’u Buyapani bwari bwarazizengereje mu Ntambara ya Kabiri y’isi. Iriya bombe yishe abantu ibihumbi 150.
Ririya vu hamwe n’amafoto agaragaza neza uko umugi wangijwe ni iriya bombe bigiye kugurishwa muri cyamunara. Amafoto ari mu mabara y’umweru n’umukara yerekana uko inzu zahiye, ibintu byose bigakongora umujyi ugasigara usa n’ubutayu.
Daily Mail ivuga ko ariya amafoto azatezwa cyamunara itari munsi y’amafaranga £1,200, iyi cyamunara ikazaba taliki 11, Kanama, 2018.
Bombe atomique yarashwe Hiroshima yishwe abantu 150 000 mu minota mike cyane.
Nyuma ya Hiroshima ingabo za USA zateye indi bombe atomique mu mugi wa Nagasaki yica abantu batari munsi y’ibihumbi 80.
Umwe mu bahanga mu bugenge yagize ati: “Iyo usanzwe uzi ko ikirahuro kiyonga ku bushyuhe bwa 538C biguha ishusho y’ubushyuhe bwinshi ziriya bombe zari zifite.”
Jean Pierre NIZEYIMANA
UMUSEKE.RW


text:
Mbese urukundo ruturuka mu bwonko cyangwa mu mutima?
Nkuko bisanzwe ndetse bizwi na buri wese urukundo ni ikintu cy’ingenzi mu buzima bw’umuntu ndetse gikenerwa na bose, uwo rwagezeho ntaba akibashije kwiyobora we ubwe ahubwo atwarwa narwo rukamujyana aho rushatse cyane ko rutagira umupaka
Ese ubundi urukundo ruturuka he?
Benshi bibaza ko ikintu cyose gikorewe mu mubiri byanze bikunze gituruka ku bwonko kuko iyo umuntu asitaye abyumvira mu bwonko ndetse n’ikindi kintu icyari cyo cyose gikorewe mu ubiri gihera mu bwonko ari nayo mpamvu bamwe bavuga ko n’urukundo rushobora kuba ruturuka mu bwonko
Uretse ibyo kandi hari n’abandi bemeza neza ko urukundo ruva mu mutima cyane ko iyo umuntu akunze byumvikanira mu mutima aho usanga igitima cy’umuntu kidihaguza cyane kubera gukunda ndetse hari n’ubwo umuntu aba agikubita amaso uwo akunda umutima ukamusimbuka akaba ariho bahera bavuga ko urukundo ruturuka mu mutima cyane ko no mu kurushushanya benshi biyandikira umutima gusa
Ese hagati y’ubwonko n’umutima, urukundo ruturuka he?
Nyuma yo gusanga benshi batabivugaho kimwe, abahanga mu by’ubuzima bagerageje kurebera hamwe inkomoko y’urukundo maze baza guhuriza ku kuba ruturuka mu bwonko mu gice cyihariye kizwi nka Hypothalamus mu ndimi z’amahanga
Iki gice gifite akazi ko kugenzura bimwe mu bice by’umubiri bindi birimo: umutima, ibihaha ndetse n’igifu, iki gice rero kigira uruhare mu guha amakuru umubiri wose harimo n’umutima ari nayo mpamvu twavuga ko nubwo umutima udaturukamo ibyiyumviro byo gukunda, ariko ugira uruhare mu kugaragaza bya byiyumviro
Src: www.sciencedaily.com


text:
Mu gitondo cyo kuri uyu wa Kane tariki 9 Ugushyingo 2017 ahagan isaa kumi n'igice z'igitondo ni bwo Nancy umugore wa Luc Buntu yibarutse impanga z'abakobwa. Luc Buntu yabwiye Inyarwanda.com ko bafite ishimwe rikomeye ku Mana yabahaye uwo mugisha. Abakobwa babo babise Tenzi na Sana. Tariki 18 Ukuboza 2016 ni bwo Luc Buntu n’umukunzi we Nancy bazasezeranye imbere y’Imana mu muhango wabereye mu rusengero rwa Christian Life Assembly (CLA) i Nyarutarama.
REBA HANO 'NTUTINYE YA LUC BUNTU'
Luc Buntu ni umuhanzi wakoreye umurimo w'Imana muri Kaminuza y'u Rwanda i Butare, awukorera mu matorero akomeye ya hano mu Rwanda atanga umusanzu ukomeye muri gahunda yo kuramya no guhimbaza Imana ndetse afasha bikomeye abahanzi bagenzi be. Luc Buntu azwi kandi mu gitaramo 'Audience of One' afatanyamo n'itsinda rye 133 Band, kikabera kuri Solace Ministries aho kwinjira biba ari ubuntu ku bantu bose.
REBA HANO 'NTUTINYE YA LUC BUNTU'


text:
Ubuhamya bw’umusore wabaye umutinganyi igihe kirekire
Nitwa Yosuwa, igihe ababyeyi banjye batandukanaga nari mfite imyaka 10.Ninjye mwana bari bafite, ubuzima bwari bwiza kuko nari mbanye neza na data na mama, twakoranaga byose hamwe , mu by’ukuri twari dufite umuryango unezerewe, nishimiraga ko bandindaga bakanyitaho nk’umwana.
Nyuma yo gutandukana kw’ababyeyi banjye,natandukanye na papa ashakana n’undi mugore wari ufite umwana w’umuhungu. Kutagira papa undeberera ngo anyiteho byatumye mba ikigomeke , ubwo ntangira gushaka inshuti.
Ngeze hagati mu mashuri y’isumbuye,natangiye kuryamana nabagenzi banjye duhuje igitsina kuko numvaga naratawe, narajugunywe. Numva ko na buze ubucuti nari nkeneye kuri papa.Nagerageje kwiyegereza abatinganyi byibuze kugira ngo mbone urukundo no kugirango nzibe icyuho cy’aho nakomeretse igihe natabwaga, bityo bintera kubana n’abantu benshi bakora ibikorwa bibi.
Natangiye kunywa itabi, ndetse twaryamanaga n’abo duhuje igitsina inshuro nyinshi zitabarika, byabaga binshimishije cyane. Kumenyera ibiyobyabwenge no kuryamana duhuje igitsina byari ukugira ngo mbone urukundo kandi nkire ibikomere byo kubura urukundo. Ndangije amashuri yisumbuye nagiye muri kaminuza ariko nyuma y’umwaka umwe baranyirukanye. Papa yamenye ko ndi umutinganyi nawe aranyanga, noneho ndushaho kugira ibikomere.
Nagiye kubana na mama wari warongeye gushaka undi mugabo ariko akaba yari yarabaye umukristo, Namuhishe ingeso yanjye, ariko yambwiye ko nkeneye ubufasha bw’Imana. Mama icyo yakoraga cyari ukunsengera, agasaba Imana kundinda akagerageza no kumbuza kugendera mu bikorwa bibi.
Mu gushaka aho nisanga, nagiye mu mugi munini aho noneho nahuye n’abatinganyi nongera nibera muri ubwo buzima. Nageze aho mbona ndi gukora ibintu bibi numva nkwiriye kubireka ariko narabikomeje kuko ari bwo numvaga nyuzwe kandi nkashira agahinda kose nari mfite.
Mu myaka 2 ikurikiyeho natangiye kunywa ikiyobyabwenge cya cocaine, kuva icyo gihe bwo nanjye nari nariyanze. Mu mwaka wa 2009, namenyeko ko narwaye agakoko gatera Sida, nahise ntekereza ko ubuzima bwanjye burangiye, gusa sinari nsobanukiwe neza icyo sida ari cyo ariko numvaga ko ari ikintu kigiye guhindura ubuzima bwanjye. Kuva icyo gihe natakaje ibyiringiro burundu. Nabuze icyo gukora, maze nsubira kwa mama mubwira ibintu byose musaba ubufasha,adashidikanyije yaranyakiriye.
Numvise ari ibintu bikomeye kwakirwa na mama no kongera kumubona nyuma y’ibihe by’umwijima no gukomereka nanyuzemo. Nubwo nari mu makosa, nari mfite isoni z’ibyo mama yavugaga ngo ‘ndagukunda, kandi nzakwitaho aho uzaba uri hose’. Yampaye itegeko ko ngomba kujyana nawe mu rusengero, ambwira ko ari ahantu bakirana neza, bazankunda, bakamfasha kandi bakansengera .
Nyuma nagiye mpumvira ubutumwa bwo gukira, nuko numva nkeneye urukundo no kubabarirwa n’Imana.Namenetse umutima ndatura, ndarira kuko numvaga nkeneye Imana mu buzima bwanjye.Numvise mbonye urukundo rwa Data na Yesu urwo ntari nigeze mbona mu buzima bwanjye.
Ibyo nagenderagamo byose narabiretse.Niyumvisemo urukundo rw’Imana rumbwira ngo’ uhindutse mushya, naguhinduye mushya uri uwanjye.’Nakiriye Yesu mu buzima bwanjye ahindura amateka yanjye aba mashya. Kuva icyo gihe , nanesheje irari ry’ubutinganyi.
Kugeza uyu munsi mfata imiti igabanya ubukana bwa sida ,ndiho mu buzima busanzwe.Papa wanjye na we yahaye ubuzima Kristo, kandi byaduhaye inzira yo kubabarira no kwiyunga.
Ubu nagiye mu ishuri ryigisha ibya bibiliya ,ubu nabonye impamyabushobozi mu bijyanye no kuramya n’umuziki, nanjye ndabyigisha. Ibyahise sinkibyibuka kuko iyo ugeze kwa Kristo uba icyaremwe gishya akakoza ukaba mushya.
Ntute ibyiringiro, ntureke kwizera , no mugihe cyo gukomereka n’umwijima, aho ugera ukumva uri ubusa ,Yesu ashobora guhura nawe akaguhindurira ubuzima, kandi gusenga ubutitsa wizeye, Imana ikubera iyizerwa kandi igasubiza amasengesho yawe.
source:www.cbn.com


text:
Ubushakashatsi bugenda bugaragaza ko imyitozo y’igihe gito ariko ikoranywe umwete ifasha umubiri kumererwa neza no kugabanya ibinure vuba kurusha imyitozo ikoranywe urunebwe igihe kirekire.
Abantu bakora siporo bafite intego zitandukanye zirimo kubyibushya imikaya cyangwa kugabanya umubyibuho. Nyamara intego umuntu yaba afite yose, ubusanzwe abasha kuyigeraho mu gihe cy’amezi atatu gusa aramutse akoze imyitozo ubudasiba kandi agakurikiza inama ahabwa ku bijyanye n’imirire.
Ikinyamakuru The Huffington Post gitangaza ko bisaba guhozaho mu gukora imyitozo no kuyikorana imbaraga nyinshi kugira ngo umuntu agere ku ntego yihaye.
Nubwo bimeze bityo ariko, guhozaho mu gukora imyitozo si uguhora ukora ubwoko bumwe nko gukoresha imashini muri ‘gym’ kuko bitera kubirambirwa ndetse bikaba byagirira umumaro igice kimwe cy’umubiri naho ibindi bigasigara inyuma. Bityo, guhindagura imyitozo umuntu akora ni ingenzi nk’uko Elina Bamulanje, umuhanga muri serivisi zo kwita ku mubiri (spa services) akaba ashinzwe serivisi zo kwidagadura muri Kigali Marriott Hotel abisobanura.
Bamulanje yabwiye IGIHE ko Kigali Marriott yabonye ko biba ngombwa guhinduranya mu gihe umuntu yiyemeje gukora siporo maze itangiza uburyo bwo guhuriza abantu hamwe bagakora siporo zitandukanye buri munsi (fitness classes).
Yagize ati “Abantu benshi bararambirwa bagacika intege iyo bahora mu bintu bimwe nko ku mashini za gym. Mu kurwanya ibyo rero twatangije fitness classes (ibyiciro bya siporo) mu rwego rwo kurinda abantu kurambirwa maze bagakomeza kubaka umubiri uko babyifuza.”
Yongeyeho ko ubu buryo bufasha kwizihira abakora siporo kuko bahura ari benshi kandi bagakuramo inyungu nyinshi ku buzima bwabo harimo guca ukubiri n’amavunane, kurwanya umubyibuho kandi umuntu akagira imbaraga igihe cyose ku buryo adapfa kunanizwa n’akazi cyangwa urugendo.
Fitness classes za Kigali Marriott zirimo iyitwa Outdoor Fitness, Aqua Aerobics na Vigor zikaba zikorerwa hanze no mu mazi mu masaha y’umugoroba kuva ku wa Kabiri kugeza ku wa Gatanu.
Nubwo umuntu ashobora guhitamo imwe muri izi eshatu cyangwa akazitabira zose, Bamulanje avuga ko iyo bifatanyijwe na serivisi zindi zo kugorora umubiri mu buryo buhoraho birushaho kugira umumaro kandi bikoroshya ikiguzi kuko habaho igabanyuka rigera no ku zindi serivise za hotel.


text:
Ubudage: Abantu 50.000 bazimurwa kubera gutegura ibisasu
Abantu bagera ku 50.000 batuye mu mujyi wa Hannover bazimurwa mu mazu yabo ku Cyumweru kugira ngo abahanga bategure ibisasu bitanu bya bombe byo mu ntambara ya kabiri y'Isi.
Iki gikorwa ni icya kabiri kinini kibayeho mu mateka y'Ubudage ndetse kizagira ingaruka kuri kimwe cy'icumi cy'abaturage bose b'umugi.
Amwe mu mazu ari bugirweho ingaruka n'iri yimurwa, arimo arindwi yita ku bageze mu zabukuru ndetse n'ivuriro.
Abategetsi baravuga ko abaza gukurwa mu ngo zabo bazashobora gusubira mu byabo nimugoroba.
Iyimurwa rizatangira saa 7:00 ku isaha mpuzamahanga ya GMT kandi abaturage bagiriwe inama yo gufata utwangushye nk'imiti ndetse bakazimya amatara na gazi nibava mu ngo.
Inzira za gari ya moshi kandi nazo zishobora kurwaho ingaruka n'iki gikorwa mu masaha ya nyuma ya saa sita.
Umujyi wateguye gahunda zo gusura inzu ndangamurage, filimi z'abana n'ibikorwa by'imikino kugira ngo abaza kwimurwa mu mazu yabo bashobore kwishimisha.
Ikinayamuru cyo mu Budage, DPA, kiranavuga ko hari amasupu ari gutegurwa azahabwa abazaba bimuwe.


text:
Uwo ntawundi ni igisahiranda Me UWIZEYIMANA Evode benshi bajyaga bumva kenshi ku bitangazamakuru mpuzamahanga nka BBC cyangwa VOA nk’umuntu ugerageza ubumwuga mu byamategeko mpuzamahanga aliko yageze aho inda nini iramunanira ahitamo guca iy’ubusamo nk’uwiyahura akulikira ikinyoma cya Leta y’agatsiko ka FPR-KAGAME yitaga agatsiko k’amabandi kafashe igihugu.
Uyu mugabo Me Evode Uwizeyimana yari amenyerewe kuli Radio BBC-Gahuzamiryango aho kenshi yitabazwaga mu by’amategeko mpuzamahanga ahanganye na bamwe mu banyapolitiki b’agatsiko ka FPR aliko kubera umururumba yahisemo kwemera kurya ku ntonorano z’agatsiko agambanira bagenzi be bari bafatanyije mu kwamagana ikinyoma n’ihohotera ry’uburenganzira bwa muntu mu Rwanda.
Ku burambagize bwa FPR, uyu mugabo Evode akigera mu Rwanda yabanje guhabwa inshingano z’igerageza mu kujya avuguruza ibyegeranyo byose mpuzamahanga bishinja cyangwa bivuga nabi Leta y’agatsiko. Bidateye kabili bamaze kubona ko asa n’ubarusha ubugegera byihuse bahita bamwohereza gufasha Ministri Busingye w’ubutabera aho ashinzwe ubwungirizi muli commission ishinzwe kuvugurura amategeko mu Rwanda bityo akazajya akora uko ashoboye akagoreka amategeko ayahindura cyane cyane ku nyungu z’agatsiko ka FPR-KAGAME.
Ni muli urwo rwego muli iyi minsi, mu izina rya commission ishinzwe kuvugurura amategeko mu Rwanda, uyu Me Evode Uwizeyimana aherutse gutangaza ko abacamanza bose bashakiraga ruswa mu cyuho cyari mu mategeko ahana bubikiwe imbehe kubera amakosa yakorwaga mu gutanga ibihano aho rimwe na rimwe abacamanza bitwikiraga uko amategeko ateye bakaka ruswa, ati hari n’ibihano byatangwaga ku buryo butajyanye n’icyaha cyakozwe, ibyo byose bigatuma abacamanza bavoma ububasha bwatumaga bakora icyitwa ‘’ABUS’’(gukoresha nabi ububasha bahabwa n’itegeko) bityo umucamanza akaba yahanisha umuntu imyaka ibili undi icumi kandi ibyaha bakoze ari bimwe.
Hakulikijwe ivugurura, Me Evode yakomeje avuga ko icyo cyuho cyari kiri mu gihano cyagabanijwe ku buryo amategeko ahana atazongera guha icyuho abacamanza, bityo igihano gito n’ikinini bikaba byaregeranijwe.
Banyarwanda, Banyarwandakazi, ubu bibaye inshuro ya kabili igitabo cy’amategeko ahana mu Rwanda avugururwa kikava ku ngingo 766 zikamanuka zigasigara ari 492 gusa.
Banyarwanda, Banyarwandakazi nguwo umunyamategeko à la FPR-KAGAME wizewe mukuzavugurura amategeko bigatuma ruswa n’akarengane bicika burundu mu bucamanza bw’u Rwanda. Tubiteze amaso!
Murakoze.
Byanditswe ku wa 22/08/2016, na:
A.BEN NTUYENABO, KIGALI-RWANDA.


text:
Mu gihe hari hashize amezi agera kuri abiri ikiyaga cya Ruhondo gifunzwe, Ikigo cy’Igihugu gishinzwe guteza imbere ubuhinzi n’ubworozi mu Rwanda, RAB, cyongeye kugifungura ku mugaragaro kugira ngo cyongere gikorerwemo imirimo y’uburobyi.
Bimwe mu bibazo byari byaratumye RAB ifata icyemezo cyo gufunga iki kiyaga, harimo kuba amafi yari asigaye arobwa ari mato bityo ngo bikaba zari imbogamizi zo kubona umusaruro wifuzwa muri icyo kiyaga. Ikindi kandi ngo hari ba rushimusi bibaga amafi ndetse bakanayaroba mu buryo butuma ashobora gucika bitwaje ko ari ikibazo k’inzara.
Gufunga ikiyaga byahaye agahenge amafi arongera arororoka
Abaturage bibumbiye mu makoperative atandukanye asanzwe akorera imirimo y’uburobyi mu kiyaga cya Ruhondo bavuga ko ingamba ya mbere bihaye, ari uguhangana na ba rushimusi bangiza uburobyi bw’amafi.
Bamwe bati ”Abo bantu bitwa ba rushimusi twabahaye uburyo bwo kuborohereza kwinjira mu makoperative kugira ngo ibyo bigabanye guca ubwo bushimusi, kugeza kuri uyu munsi uwumva wese acyeneye kwinjira muri koperative yaza kuko amarembo ahora akinguye, duhora tubasaba ko bose rero baza kugira ngo umwuga w’ubushimusi ucike “.
Umusaruro na wo wariyongeye
Abandi na bo bakomeza bavuga ko bagiye gukirigita ifaranga ubwo bongeye gufungurirwa ikiyaga cya Ruhondo.
Ati ”Ubu ngubu ifaranga rigiye gukirigita umufuka, kubera kuko iyo twacuruje amafi nariya matoya tuyita amatoya usanga turyoshye “.
Ubuyobozi bw’umurenge wa Gashagi buvuga ko hari gahunda iri gutekerezwa yo guca akajagari mu gukoresha ikiyaga cya Ruhondo.
Bwana Mushimire Jean Umunyamabanga Nshingwabikorwa w’umurenge wa Gashagi avuga ko hari gutekerezwa gahunda yo gufasha abakoraga ibikorwa by’ubushimusi, bakagira ibindi bakora bahereye ku bushobozi buke bazaba bahawe.
Yagize ati ”Ingamba ubundi twafashe, ingamba za mbere nuko ubundi abaturage baba bumva bajya kurobamo bavuga ngo ni ukubera inzara ariko si bose iyo habonetse babiri cyangwa batatu, turavuga tuti nibura ufite ikibazo cy’inzara yatwegera hari amafaranga twari dufite ya social protection”.
Gregoire Dusabemungu umushakashatsi mu bigendanye n’ubworozi bw’amafi muri RAB, avuga ko gufunga ikiyaga atari ubundi bugome buba bukorewe abaturage ahubwo ni ukugira ngo amafi abanze yororoke neza.
Yagize ati ”Mu gufunga ikiyaga ku baturage baturiye imirenge ya Gashaki ndetse na Remera bafitemo inyungu nyinshi kuko muri icyo gihe amafi aboneraho kororoka ntaguhungabana, atera amagi mu buryo bworoshye kandi noneho n’utwana duto tuba twavutse dushobora gukura ntawe utubuza umutekano”.
Ikiyaga cya Ruhondo cyari kimaze amezi agera kuri abiri gifunzwe, ubwo cyafungurwaga ku mugaragaro hakaba harobwe ibiro birenge 1200 by’amafi.


text:
Padiri Libelle KAMBANDA wari Umuyobozi wa Caritas muri Diyosezi ya Butare yitabye Imana muri iri joro ryakeye azize ibikomere yatewe n’impanuka y’imodoka yari arimo yabereye ahitwa Kirengere mu Karere ka Ruhango, umushoferi wari umutwaye ukekwaho gukora amakosa yateje iyi mpanuka akaba yahise atoroka.
Umuvugizi wa Polisi ishami rishinzwe umutekano wo mu muhanda, SSP Jean Marie Ndushabandi yatangarije Umuryango ko imodoka Padiri yari arimo yakoze impanuka biturutse ku makosa y’umushoferi wari umutwaye, ndetse wahise anatoroka impanuka imaze kuba.
Mu modoka Padiri yari ari kumwe n’abantu batatu. Padiri akana yitabye Imana ageze kwa muganga i Kagyayi, undi bari kumwe we akaba yakomeretse akiri mu bitaro naho umushoferi wari ubatwaye akaba yatorotse.
Yagize ati:" ni imodoka ebyiri zagonganye, Padiri yari mu modoka yo mu bwoko Toyota Hilux Vigo, umushoferi wayo yahise atoroka, niwe wari mu makosa, undi ubu ari kwa muganga naho Padiri yitabye Imana ageze kwa muganga".
Imodoka Padiri yari arimo yanyuze kuyo byari bishoreranye ihita igonga indi yo mu bwoko bwa Dyna yari iturutse imbere mu wundi mukono ijya Kigali. Padiri n’abo bari kumwe bavaga Kigali berekeza Huye.
Nyakwigendera Padiri Kambanda (uri hagati) ubwo yari mu birori byo kwishimira Impamyabumenyi y’icyiciro cya kabili cya Kaminuza ari kumwe n’abandi bihayimana
Padiri Kambanda yakoze muri Seminari Nto Virgo Fidelis ari Umuyobozi Ushinzwe Amasomo. Akaba yarahawe isakaramentu ry’Ubusaseridoti muri 2011. Umupadiri bakoranye imyaka igera ku munani yatangarije Umuryango ko yari umuntu mwiza ubana n’abandi neza uzi n’ubwenge cyane.
Padiri Kambanda yafatanyaga inshingano zo kuyobora Caritas ya Diyoseze ya Butare no gukurikirana amavuriro n’ibitaro bya Kiliziya Gatulika biri muri Diyosezi ya Butare.
SSP Ndushabandi yatangarije Umuryango ko abari mu modoka yagonganye n’iyo Padiri yari arimo ntacyo babaye.
Imana imwiyereke iteka aruhukire mu mahoro.
Imana imwiyereke iteka aruhukire mu mahoro.
Oh lala! Birababaje cyane.Yali akiri muto ku myaka 34.L’avenir l’attendait!! Family n’inshuti ze ni zihangane.Nkuko Yesu yavuze muli Yohana 6:40,abantu bizera Yesu bose bazazuka ku munsi w’imperuka,bahabwe ubuzima bw’iteka.Nkuko Bible ivuga,hagati aho baba baryamye mu gitaka bategereje umunsi w’imperuka.Nta handi hantu bajya.Mwibuke ko Yesu azaza kuli uwo munsi uri hafi.Nkuko dusoma muli 2 Abatesalonike 1:7,8,Yesu nagaruka azatwika abantu bakora ibyo imana itubuza kandi nibo benshi.Abantu bumvira imana,ntibagatinye urupfu kuko bazazuka.
Ibimenyetso byinshi bitabagaho kera,byerekana ko umunsi w’imperuka uri hafi cyane.


text:
Mu kwezi kwa kabiri kw’ uyu mwaka wa 2018 ni bwo TV na Radio One byabagejejeho inkuru yavugaga ko abasoje imirimo yabo muri gahunda igamije guteza imbere abatishoboye ya VUP mu mwaka wa 2016 bo mu murenge wa Kinihira mu karere ka Ruhango bari bamaze igihe kigera ku mwaka bategereje amatungo magufi yo kubaherekeza bari baremerewe. Iki gihe ariko abari baremerewe ihene bo bari barazihawe ariko nyuma baza kuzamburwa babwirwa ko zitujuje ubuziranenge noneho bategereza ko bahabwa izindi (...)
Imibereho y’abaturage
Mu kwezi kwa kabiri kw’ uyu mwaka wa 2018 ni bwo TV na Radio One byabagejejeho inkuru yavugaga ko abasoje imirimo yabo muri gahunda igamije guteza imbere abatishoboye ya VUP mu mwaka wa 2016 bo mu murenge wa Kinihira mu karere ka Ruhango bari bamaze igihe kigera ku mwaka bategereje amatungo magufi yo kubaherekeza bari baremerewe. Iki gihe ariko abari baremerewe ihene bo bari barazihawe ariko nyuma baza kuzamburwa babwirwa ko zitujuje ubuziranenge noneho bategereza ko bahabwa izindi (...)
Abatuye mu kagari ka Mugari mu murenge wa Shingiro ho mu karere ka Musanze, babwiye TV/Radio1 ko icyizere cyo kugezwaho umuriro w’amashanyarazi gisa n’ikirimo kuyoyoka, biturutse ku buryo babona mu bindi bice baturanye umuriro wahagejejwe, nyamara aka gace kabo kagasa n’akirengagijwe ku buryo kagaraga nk’akaheze hagati, ibyo bo bavuga ko kakiri mu icuraburindi. Bamwe muri abo baturage bumvikana nk’abatakaje icyizere cyo kubona umuriro ahanini ngo biturutse ku kuba ngo baragize n’umuhate wo (...)
Umurenge wa Bigogwe ni umwe mu mirenge igize akarere ka Nyabihu. Uyu murenge utuwe ahanini n’aborozi b’inka bororera mu nkengero z’ishamba rya Gishwati. Nubwo ubu bworozi bukorwa ariko bamwe mu bagore b’aha mu Bigogwe bavuga ko batagira uburenganzira ku nka z’abagabo babo ibintu bahuza n’umuco w’abagogwe ngo kera nta mugore wamenyaga aho inka zirisha ngo umugore wajyaga kuragira yafatwaga nk’igishegabo. Abagabo bo mu bigogwe bavuga ko ubundi abagore bahirira amatungo magufi ,iby’inka bitabareba (...)
Bamwe mu baturage bubatse isoko rya kijyambere ryubatse mu murenge wa Kibeho ho mu karere ka Nyaruguru barataka kwamburwa amafaranga bakoreye mu mirimo yo kuryubaka,kuko batahembwe nyuma y’aho rwiyemezamirimo waryubakishaga afungiwe n’imirimo igahagarara. Ubuyobozi bw’akarere ka Nyaruguru buravuga ko rwiyemezamirimo yabatengushye,ariko bwizeza aba baturage kuri kugerageza gukemura iki kibazo (...)
Bamwe mu batuye mu kagari ka Ntovi mu murenge wa Rukumberi y’akarere ka Ngoma, barashinja abanyerondo b’umwuga kubahohotera no kubafungira mu cyo bita gereza yashyizweho n’ubuyobozi bw’aka kagari. Aba baturage baravuga ko mu bihe bitandukanye bagiye bahohoterwa n’abanyerondo b’umwuga bakorera muri aka kagari kugeza ubwo babategeka amasaha yo gutahira nyamara ngo nta mutekano muke urangwa mu kagari batuyemo. Umwe mu bakubiswe n’aba banyerondo yagize ati ” ... bankubise inkoni ku kaboko (...)
Abatuye mu mudugudu wa Muganza wo mu Murenge wa Kigali mu Karere ka Nyarugenge, baravuga ko ubuyobozi bw’uyu murenge bwabambuye ishuri biyubakiye mu mafaranga y’akagoroba k’ababyeyi none ngo kuri ubu iyo hagize ubaza iki kibazo ahita afungwa. Ubuyobozi bw’umurenge wa Kigali buvuga ko bwahinduye ubuyobozi bw’iri shuri bitewe n’impungenge bagaragarijwe na bamwe mu baturage ku bijyanye n’imicungire (...)
Mu gihe abaturage bo mu karere ka Gisagara bavuga ko uruganda bahawe rutabagurira umusaruro wose w’ibitoki,uru ruganda ruravuga ko biterwa n‘uko rubagurira,ariko bo ntibitabire kugura no kunywa ibyo rwakoze,ahubwo bakiyengera ibikwangari.Ubuyobozi bw’akarere bwo buravugako hari abaturage bacyenga ibiyobyabwenge,ariko ko ari urugamba bahoramo ku buryo bizeye ko iki kibazo kizarangira (...)
Hirya no hino mu Rwanda hari abakunze kumvikana biregura ku byaha baba bakoze bavuga ko babitewe no kunywa inzoga kugeza ubwo basinze,gusa bamwe mu baturage bo mu murenge wa Bugarama w’akarere ka Rusizi bo bagaragaza ko gusinda bitatera umuntu gukora ibyaha runaka ahubwo ko ubikora aba yari abisanganywe bityo bikaba byasemburwa n’inzoga aba yanyoye kimwe nuko ngo hari abashobora kwitwaza inzoga nk’iturufu yo kwiregura. Guverineri w’intara y’iburengerazuba Munyantwali Alphonse avuga ko (...)
Mu gihe itegeko rigena imikoreshereze n’ imicungire y’ ubutaka mu Rwanda rivuga ko nta muntu wemerewe kwima undi inzira y’ amaguru igera mu kwe, Ishuri ryigenga rya Gahogo Adventist Academy riherereye mu murenge wa Nyamabuye mu mujyi wa Muhanga ryo ngo riri gufunga imaze igihe ikoreshwa n’ abantu batari bake barimo n’ abanyeshuri biga mu mashuri abanza. Ubuyobozi bw’ iri shuri buvuga ko budashobora gufunga inzira isanzwe inyurwamo n’ abaturage ahubwo ngo icyo buri gukora ni ukuzitira ikigo. (...)
BAKUNDINKA Cecile utuye mu murenge wa Musanze mu kagari ka Rwambogo umudugudu wa Gakoro ni umubyeyi w’abana batatu, ubwo TV/Radio1 yamusuraga bwa mbere hari mu kwezi kwa kabiri muri uyu mwaka wa 2018, icyo gihe yari acumbukiwe n’umugiraneza mu nzu y’ikirangarira yari icyubakwa, ibyo abaturanyi be baheragaho bashimangira ubuzima bubi yari arimo. Nyamara uyu mubyeyi ngo si uko yakabaye atari afite umutungo ahubwo imbarutso y’umuruho we yabaye kumeneshwa mu byo yari afatanyije n’umugabo we wari (...)


text:
Yuhi VI Bushayija: Gufata izina bidakurikije tradition byaba ari uburyo bwo gupfobya iby’ubwami bikaba biri kurunduka burundu?
Hagomba kuba hariho impamvu ikomeye yatumye Umwami Kigeli, mbere ya gutanga, akura izina Mibambwe mu rukurikirane rw’abami b’u Rwanda. Nibyo koko hari byinshi Umwami mbere y’uko atanga yifuzaga guhishura, ariko rimwe na rimwe habayeho kutamutega amatwi bihagije, dore ko urebye nta wari witeze iby’urupfu rutunguranye rwa Jean Baptiste Ndahindurwa.
Ubundi mu buryo buzwi, abami bakurikirana gutya nk’uko ariko tradition yabigennye:
Urutonde rwa mbere:
Cyirima
Kigeli
Mibambwe
Yuhi
Urutonde rwa kabiri:
Mutara
Kigeli
Mibambwe
Yuhi
Si Ubwa mbere habayeho izina ritari riteganyijwe nk’uko Tradition yabigennye. Mu 1931, himye Mutara ubundi hagombaga kwima Cyirima. Kubera ko urutonde rwa kabiri rwagaragazaga ko Habayeho Mutara Rwogera, ariwe wabyaraga Kigeli Rwabugiri nawe akaba ise wa Mibambwe Rutarindwa na Yuhi Musinga. Bivugwa ko Umwami Rudahigwa yafashe izina ritari rigennwe biturutse ku bapadiri bera bifuzaga ko Umwami wakwima yagombaga kuba uw’amahoro n’uburumbuke, ibyo bikaba byari mu nshingano za Mutara.
Mu gihe cy’itanga rya Rudahigwa, Padiri Alegisi Kagame wari waragizwe Umwiru ku buryo moderne, yemeje ko Umwami usimbura Mutara yagombaga kuba Kigeli. Aha yahishuye kandi ko nta mugogo w’Umwami umanurwa mu mva hataravugwa izina ry’umusimbura. Avuga ko mu gihe Umwami atanze hagomba kubaho gihe cy’ikiriyo, ku buryo biba bibujijwe muri icyo gihe kuvuza ingoma iyo ari yo yose. Kubera ko ba Kigeli baba bagomba kwagura amarembo y’u Rwanda akenshi binyuze mu ntambara, byatumbye habaho ubwumvikane buke mu ntangiriro z’ingoma ya Kigeli. Hanyuma Kigeli Ndahindurwa yageze aho asanga hashob0ora kubaho ubundi buryo bwo kwagura amarembo ku buryo moderne, binyuze mu nzira ya Demokarasi (Ubwami bugendera ku itegekonshinga). Igitekerezo nticyakiriwe neza mu banyarwanda, umwami amera nk’uwaciwe!
Ibyo aribyo byose: Umwami mushya yagombye gutera ikirenge mu cya Kigeli, agasoza ikivi atushije, cyo guharanira ko habaho Demokarasi mu gihugu. Iyo ni inshingano yagombye kuba iya Mibambwe, ikaba inyuranye n’iya Yuhi, ugomba kuba Umwami w’umuriro. Mu gisobanuro cy’uruhererekane rw’amateka (bikwiye gusobanuzwa neza abakurambere), Umwami w’umuriro nta nkundura aba asabwe kurwana, ahubwo atzimbataza inzego z’ubutegetsi ziriho, agakurikirana ko amakoro atangwa (cyangwa imisoro), ko abatware bayobotse etc.
Icyo twakwibaza: Umwami mushya (nk’uko biboneka ko atazitwa Mibambwe ahubwo akaba Yuhi), yaba abona ate uburyo ubwami bw’umuco bwabangikana n’inzego za repubulika, kimwe muri ibyo bice byombi (Repubulika n’Umwami) kikaba cyakora kitabangamiye ikindi? Ese azakomera ku bwami bugendeye ku itegekonshinga nk’uko Umwami Kigeli yarinze ubwo atanga igitekerezo cye agikomeyeho kugeza ku ndunduro (Aha Kigeli ni uwo gukurirwa ingofero nk’umugabo upfira icyo yemera!) Umwami mushya yaba azanye amaraso mashya, cyangwa yaba ari uw’umuhango gusa? Ese azakomeza inama Njyanama y’umwami nk’uko Se wabo Ndahindurwa yayishizeho kandi akayigisha inama igihe cyose? Cyangwa se yaba azaakora ku giti cye yifashishije abiru? Ibyo byose ni ibibazo byibazwa muri iki igihe cyakurikiye itanga ry’Umwami.
Mu kwanzura twavuga ko ubundi Kigeli yakunze kubonywamo leadership, kubera ko yari Kigeli nyine n » amateka ye aremereye cyane. Gukomera kubyo yemera no kudahindagurika byatumye yigomwa byinshi yashoboraga kugiraho uburengenzira, ariko abyibuza ku bushake. Kigeli Ndahindurwa yifuzaga ko gutaha kwe kwakemurana n’ibibazo uruhuri byugarije abanyarwanda, cyane cyane ibirimo ubuhunzi. Umuti Kigeli yakunze kugarukaho, wari uko habaho table ronde ihuza abanyarwanda (batavuga rumwe na leta baganiriraho n’iyo leta, bagashaka ibisubizo. Kigeli Ndahindurwa yuhuye n’imbogamizi ku bw’uko abatavuga rumwe na leta iriho babuze intege zo gutuma leta y’i Kigali yitabira ubwayo table ronde. Muri rusange, Kigeli atabarutse asize ikivi kiremereye, ariko azize n’icyizere, aricyo yakunze gutanga cyane cyane mu ijambo rye rya buri ntangiriro z’umwaka kimwe no mu gihe cy’icyunamo cyo muri Mata. Ese Umwami mushya azabasha kugira autorite nk’iyo Kigeli yari afite, ku buryo yavuga nawe ijambo rigatanga icyizere? Ni ukubitega amaso, cyane cyane mu ijambo rye rya mbere twizera ko atazatinda kugeza ku banyarwanda mu minsi ya vuba!
La Redaction, Le Mediateur
Umwami mushya wimye yitwa Yuhi!


text:
Iyi Korali ibarizwa mu Itorero ry’Akarere ka Kayonza, Paruwase ya Kabarondo ku Mudugudu w’Ishimwe igiye gushyira ahagaragara aya mashusho nyuma y’imyaka itatu isohoye album y’amajwi.
Iki gitaramo cyatumiwemo Korali Impanda yo ku Mudugudu wa SEGEM, ifite amateka akomeye muri ADEPR kizaba tariki ya 2 Nyakanga 2017.
Izi ndirimbo ziri kuri album nshya bizeye ko zizababera inzira yagutse yo kurushaho kwamamaza ubutumwa bwiza kugeza ku mpera z’isi.
Umuyobozi wa Korali Peniel, Habiyakare Pierre Vincent, yatangarije IGIHE ko imyiteguro imeze neza kandi bizeye ko Imana izabana nabo mu gitaramo.
Yagize ati “Turashima Imana kuko igenda itwiyereka buri munsi. Nyuma yo kumurika umuzingo wa mbere w’indirimbo z’amajwi mu 2014, ubu twarangije n’uw’amashusho twitegura kumurika mu minsi iri imbere.”
Peniel izifatanya na Korali Impanda n’izindi zikorera ivugabutumwa ku Mudugudu w’Ishimwe; muri iki umwigisha w’ijambo ry’Imana ni Pasiteri Habimana Bernard.
Mbere yo kumurika album yayo ya mbere y’amashusho, Korali Peniel izatanga ubwisungane mu kwivuza ku bantu 100 mu gikorwa kizaba ku munsi ubanziriza imurikwa ryayo.
Korali Peniel yatangiye umurimo w’ivugabutumwa ry’indirimbo kuya 6 Kanama 1999. Yatangiye ari itsinda ry’abanyeshuri batandatu baririmbaga mu rusengero. Mu 2009 bamaze kwaguka nibwo bahawe izina rya Peniel.
Korali Peniel yaje guhita ifungura amarembo yemerera abandi bakirisitu babishaka batari abanyeshuri kwifatanya mu kuririmba.
Iyi Korali n’ubwo yahuye n’imbogamizi mu gutangira, batatu mu baririmbyi bayitangije bakitaba Imana, yongeye kwiyubaka kuri ubu ifite 53 biganjemo urubyiruko.


text:
Kuwakabiri, 30 Mutaramar 2018 21:23:02 +0100
Hubahwe Imana Data na Mwana na Roho Mutagatifu, nk’uko bisanzwe iteka
Bubahwe n’ubu n’iteka ryose. Amina.
Ngwino Roho Mutagatifu,
Usanganye imitima y’abakwemera bagukunda
Ohereza Roho wawe, byose bibe bishya n’isi izabone guhinduka
Dusabe, Mana wamenyesheje abakwemera Roho Mutagatifu
Turagusaba kubwirizwa na we, gukunda ibitunganye no kunogerwa nawe iteka,
Ku bwa Yezu Kristu Umwami wacu. Amina.
Isengesho ryo kwicuza ibyaha:
Nyagasani ibyaha nakugiriye byose ndabyanze kuko binteranya nawe
Bikadutandukanya ari wowe untunze ukandengera iteka
Kandi ndabyangira ko byicishije Yezu Kristu umwana wawe ukunda
Dawe ubinkize, sinshaka kubisubira, ndashaka kuba uwawe. Amina.
BY.: Nyagasani Yezu, mubyeyi Bikira Mariya ndi uwawe. Ndi uwawe, ndi uwawe, ndi uwawe ungenze uko ushaka. Ndi uwawe, ndi uwawe..
B.M.: Mwana wanjye, uraho mwana wanjye ukomeje kwihanganira ibigeragezo byose uhura nabyo n’imibabaro yose uhura nayo.
BY.: Uraho Mama,
B.M.: Mwana wanjye umeze ute?
BY.: Mama, meze neza gahoro nawe urabibona.
B.M.: Mwana wanjye, ko mbona ufite agahinda kenshi
BY.: Mama, ndagafite, indwara ni nyinshi, imibabaro mwanteye ni myinshi mu mubiri wanjye. Ubu sinkiruhuka na rimwe, ibintu mukomeje kunyereka ni byinshi cyane kandi bintera ubwoba. Byinshi ntinya kubivuga ariko kubera ububasha bwanyu ndabivuga, ariko mbivuga mfite ubwoba.
B.M.: Mwana wanjye, narakubwiye ngo ntukagire ubwoba kandi ibyinshi narabikweretse, ubwo narangije rero kubikwereka ntugire ubwoba kuko mba ngira ngo byose ujye umenya uko ibintu bimeze n’aho ibintu bigeze. Ibyo byose narabikubwiye mwana wanjye, ntacyo utazi. Ntujye uvuga ngo urarwaye, ngo nirukiye kwa muganga, muganga ni umwana wanjye ntawundi. Ndabikubwiye mwana wanjye.
Ariko mwana wanjye nakubwiye ko aho uri n’abo muri kumwe mba ndikumwe nabo. Ese wari wageza he ra?
BY.: Yego,
B.M. : Sinakubwiye ngo naguhaye umusekereteri mwitiranwa, utanazi kandi uranamuzi, narakubwiye ngo ndamugaruye kandi ngiye kumuha akazi gakomeye kandi navuze ko n’urugo rwe rwose ngiye kurugarura, ndarugaruye, ndarugaruye. Kandi uwo nawe ajye yimenya, ariyizi, niba atiyizi ni akazi ke. Naravuze ngo ninjya mpamagara ajye yitaba ngo “Karame Mama”, “Karame Mama”, yitabe, yitabe. Namuhaye urumuri rumumurikira n’umuryango we. Atezwe kenshi, atezwe kenshi n’uyu munsi ntaba agihumeka, ndanabivuze kano kanya.
Mwana wanjye, mwana wanjye ndakubwiye, wikwinuba, wikwinuba kuko amazi ageze kure , ageze aho kurenga inkombe, ndabivuze. Mwana wanjye, umbwirire uwo mwana wanjye, ngo namwise sekereteri, ntabwo ari sekereteri ahubwo ni uwikirenga. Namugize sekereteri nyawe, ngiye kumushimisha kandi. Ntabwo yari yishima ahubwo ndabona akijunditse ariko ntazabe rujindiri, rujindiri rurya ntiruhage. Ntazabe we, ba rujindiri barahari, ubwo bahari rero ni uko.
Hari umwana wanjye witwa ntangiriyeho, ugufasha cyane ndetse nongere mbisubiremo, uti witwa Ntwali, uri Ntwali koko nabyo ndabivuze. Ariko ntawe urizi iryo zina, urizi ni jyewe, uti komereza aho, uti kandi igihe kirageze. Ariko ujye ubabwira mwana wanjye, hari akaririmbo nakwigishije, narakakwigishije kandi, ngo:
Abana ba Mariya nimuze dutetere umubyeyi udukunda,
Ubuvugizi bwe ni nk’isumo ivumera ahora adutakambira.
Refr.: Uri umubyeyi wa Jambo ukaba n’umuziranenge
Komeza uhakirwe abakwiyambaza bagutakira, Mariya
Tuzataramana nawe Mariya aho uganje mu ijuru, Mariya
Uzakenyera uduhobere weee, n’imbaga ntagatifu yo mu ijuru (2)
Nubona ugiye kugwa mu cyaha wiyambaze umubyeyi ugukunda
Ubuvugizi bwe ni nk’isumo ivumera ahora adutakambira.
BY.: Yego, uramuhobeye se!
B.M.: Bana banjye rero nguko uko mbahobera, ubu mpobeye abana banjye bose bankunda. Bana
banjye, uyu munsi wa none nongeye kubasuhuza, mugire amahoro, mugire amahoro, mugire amahoro, urukundo rwanjye rubasakaremo. Bana banjye uyu munsi wa none nongeye ndababwiye, ngo ndababaye. Mbabajwe n’uko ibyo nkomeje kubabwira mutabyumva, ntabwo mubyitayeho, igihe kirageze, nakomeje kubaburira kenshi. Nakomeje kubabwira kenshi bana banjye: Rozari, Rozari, Rozari n’ishapule y’ububabare mubigire akabando kanyu ko kwicumba k’amanywa n’ijoro, k’amanywa n’ijoro. Uyizi kandi bana banjye, uyizi kandi bana banjye nayigishe n’udashobora kuyimenya kuko icyo gihe azaba arokoye roho ye, azaba arokoye roho ye.
Bana banjye, ndabibabwiye bana banjye, mugeze mu gihe gikomeye, muri mu mazi abira, muri mu mazi abira, rero ngo mugiye gutangira, mumenye ko uku kwezi mugiye gutangira kwa kabiri, kwa kabiri, ukwa gatatu, ukwa kane harimo ibintu bikomeye, ibintu bikomeye. Muzajya mujya kumva ngo dore ngo uyu n’uyu aragiye, uyu n’uyu aragiye, uyu n’uyu aragiye, ibyo ntimuzabimbaze nababwiye kenshi, muramenye ndikubabwira ibya mbere na nyuma, murabimenye bana banjye, ndabivuze. Uwahaze ntakibuka ushonje, ushonje nawe aravuga ati uriya arahaze, uriya arahaze kandi icyo ntimukimenya. Mwambabariye bana banjye ufite akantu gatoya, wagira ikirayi kimwe cyangwa bibiri cyangwa bitatu, ugaha utagifite. Mwabikoze kuko igihe kirageze cyo kugira ngo na wawundi uvuga ngo afite byinshi, witwa ngo afite byinshi nawe ntazabirya, ntabwo azabirya igihe kirageze, cyarageze ndikubabwira ubwa mbere n’ubwa nyuma, ntabwo ndi kubabwira kenshi nta n’ubwo ndi kubabwira ibidahari, birahari. Nimwikubire ntabwo ari ibyanyu, mukomeze muhagarike ibyo ngo ni ibitamenwa byanyu, imitamenwa, ntabwo ari iyanyu, ntabwo ari iyanyu, n’abari babifite ni abana banjye, nongeye kubabwira mbisuyemo inshuro eshatu cyangwa enye mubimenye. Ndongeye ndabibabwiye mubimenye.
Bana banjye munkunda, munkunda ndababwiye intashyo yanyu nongere mbasubiriremo bana banjye munkunda: Abamariyari, abalegio, abalegio, abakarisimatike ndetse n’indi miryango ndababwiye ngo intashyo yanyu mbatahije kano kanya nongeye kubatashya: Rozari, Rozari, ishapule y’ububabare ariko Rozari mukomeze muyigire akabando kanyu ko kwicumba k’amanywa n’ijoro kuko ariyo izabatsindira shitani, irabugarije. Bana banjye ba kino gihugu cy’u Rwanda kuko kano gahugu nihitiyemo cyane kandi niko kagomba kubanza gusukurwa ubwa mbere, kandi katangiye gusukurwa. Hari kwibirwamo, hari gukorerwamo, hari kwirirwamo ibintu bikomeye cyane, amanyanga.
BY.: Yego, yego, nawe urabizi Mama. Yego, yego,
B.M.: Ibyo byose ntabyo ntari kubona. Murabeshya ngo murasenga, ntabwo musenga. Ngo murasenga, ntabwo musenga ariko narimvuze ndagabanyije ngo amanyanga ngo iki. None se ngo mwaravuze ngo murarobanura, murarobanura. Mbese jyewe nitwa nde? Ngo Bikira Mariya ni umuki? Umwe ngo ndi umutusi, undi ngo ndi umuhutu undi ngo ndi umutwa. Jye se ndi iki?
BY.: Mama, wowe uri iki koko? Jye ndibonera uri nk’umututsikazi.
B.M.: Oya, ndi imberabyombi, ndi imberabyombi, hose ndahari ariko nta bwoko nshaka. Ntabwo, ntabwo. Aka gahugu ni akanjye n’umwana wanjye, ntacyo turi cyo twebwe, ntacyo turicyo. Ndashaka ko mwese muba bamwe, ndanabibabwiye bana banjye.
Bana banjye, muhore mwiteguye bana banjye, ari abo hanze ari abatataniye hirya no hino ku isi yose, ari abarimo aha mu gihugu, mupfukamire rimwe mbivugiye ku mugaragaro ko igihugu cyanyu kigiye kugwirwa n’ishyano. Ntabwo mvuze umunsi, ntabwo mvuze igihe. Nongere mbasubiriremo, ano mezi mugezemo arakomeye, biranakomeye cyane ntabwo byoroshye. Bamwe muri kuryanirana inzara, muri gupfa aka n’aka, akazi aka n’aka, runaka uyu, umuntu ari kubona arakandagira uyu n’uyu, ngo bite ngo nkurusha iki n’iki. Oya, simbishaka, simbishaka mu gihugu cyanjye. Niho nicaye, u Rwanda ndwicayemo ndi mu mujyi rwagati n’ubu niho ndi kuvugira, ndi kuvuga, navuze, navuze, ndi gusa n’uri kuvuga n’ibya mbere n’ibya nyuma.
Indirimbo:
Naje mbasanga bana banjye, naje mbakumbuye bana banjye
Muhumure, muhumure naratsinze nimika urukundo bana banjye.
Kibeho, Kibeho, ntabwo ari umuryango bana banjye ahubwo ni abo nje nsanga bana banjye,
Muhumure, muhumure, muhumure naratsinze nimika urukundo bana banjye.
Kibeho, Kibeho, Kibeho.
Aka ni agashapeli nihitiyemo, ntabwo ari agashapeli ahubwo nayigize Kibeho ya kabiri. Iyi ni Kibeho ya kabiri.
Ndongeye ndababwiye bana banjye, ntabwo uyu mwana wanjye imbaraga afite ntabwo ari ize, naravuze ngo, naravuze, namuhahe igitinyiro ntabwo atinya. Arababwiye ntabwo avuga, nta n’ubwo ari we uvuga, ni jyewe uri kwivugira ubwanjye. Naravuze yitwa Byishimo, ngo yitwa Byishimo, ahubwo namuhaye imbaraga za Byishimo, iryo zina nararimuhaye ni jyewe warimuteruye, yitwa Byishimo.
BY.: Oya, oya Mama. Oya, oya nitwa Byishimo kandi mbabaye?
B.M.: Oya, oya, oya utindana ubutumwa bwanjye naho ubundi…
BY.: Yego, yego. Oya, oya ntabwo nzongera, ntabwo nzongera.
B.M.: Hari hashize iminsi ingahe? Niwo munyafu wakubiswe umaze iminsi ukubiswe. Narakubwiye ngo ntibukamare iminsi ibiri cyangwa itatu ariko ntabwo wumva, ntabwo wumva.
BY.: Mbabarira, mbabarira ntabwo nzongera.
B.M.: Nsigaye ngutuma ugaca ubutumwa bwanjye mo kabiri, ugatinya, ugatinya, witinya, buvuge nk’uko mbutanze maze bugere ku bana banjye babwumve. Mbwirira abana banjye bose, uti abankunda, abankunda, abankunda mwese kandi munkomeyeho cyane, abakomeye muri Rozari, cyane Abalegio ngo nimwongere mwihe amashyi n’impundu kuko murabikwiye. Abamariyari, namwe muri gucikamo kabiri ntabwo mugikora nk’uko nababwiye, ubutumwa ntabwo mukibukora nk’uko mubikwiye, mwese uyu munsi mwikubite akanyafu.
Ariko bana banjye, uyu munsi wa none nje kubasura mbakunze kandi mbakumbuye. Ndikububasubiriramo ngo musubire mubyo mutakoze, mu masezerano mutakoze, ibyo byose mubisubiremo maze mwibuke n’ahantu nabavanye, n’ahantu nabavanye. Bamwe ngo ndi uyu n’uyu, ndi uyu n’uyu. Ntabwo ndi uyu n’uyu, ntabwo ndi uyu n’uyu, ntabwo ndi uyu n’uyu. Ndongeye ndababwiye bana banjye, oya, ubwo mutangiye, iyo mutangiye ngo jye ndi umukarisimatike, iyo utangiye ngo ndi umulegio, iyo utangiye ngo ndi.., eh eh eh ntabwo mbishaka, ntabwo mbishaka, nshaka ko mwese muba abanjye koko. Bana banjye, ntimugire ubwoba ariko turi kumwe, ishyamba si ryeru, ishyamba si ryeru mwitegure dore mutangiye ukwezi, mugiye gutangira ukwezi kwa kabiri, ukwa gatatu, mugeze no mu bihe bikomeye.
BY.: Ariko Mama kuki wampagaritse? Oya hari impamvu.
B.M. : oya hari impamvu, ko ngiye kukujyana ngo ujye guhagarara i Nyaruguru, uvugire mu burengerazuba n’ubundi ahantu hakomeye cyane ujye kuhavugira n’ubundi, kandi uragiye. Uzongere wibeshye ngo urongeye uciyemo ubutumwa kabiri. Ndi kukuvugisha mu gashapeli kanjye, muri Kibeho yanjye ya kabiri nishyiriyeho i Kigali mu mujyi ukomeye, mu murwa ukomeye. Hano hubahwe nk’uko hagombaga kubahwa. Hagomba kubahwa kuko hano harakomeye cyane ibaze aho nicaye, hano ndahicaye, ndahicaye, hahirwa uwahageze, hahirwa n’uwazanye ururabo, hahirwa uwahisigiye amavuta, uwo arahirwa cyane. Ibyo ndabikubwiye mwana wanjye ubibabwire, ubu butumwa uzabwumva wese kandi ntutinye kubutanga. Ndabwira abana banjye hirya no hino, ngo hari uwo bureba n’uwo butareba, uyu munsi igihugu cyanyu kiragoswe, impande zose ziragoswe, nta mahungiro, nta buhungiro mufite impande zose ziragoswe, ziragoswe, muzakizwa na Rozari, na Rozari, na Rozari. Mupfukame muyivuge musenge cyane musabira igihugu cyanyu, musabira isi amahoro, cyane musabira u Rwanda rwanyu amahoro kuko impande zose ruragoswe.
Urugogwe rugiye kubikubita hejuru, nakomeje kubibabwira. Ntuzi ibyo aribyo, urwo rugogwe ntabwo muzi urwo arirwo. Ese mwari muzi umutego utega inkware uwo ariwo bana banjye, muzi urwo rugogwe ukuntu rwiyubika, uko rwiyubika niko namwe rugiye kubiyubikaho mubimenye, mubimenye.
Indirimbo
Mubyeyi uturutira abanndi Bikira Mariya, ujye uduhoza ku mutima
Amagambo yo kukubwira uyamenya tutanayavuze, Mwamikazi jya uyazirikana
Nyamara hirya y’ubu buzima,
BY. : Mama ko uri kumbabaza cyane. Hari umwana wawe ngo urwaye indwara ikomeye ugiye kwikiriza. None mbigenze nte, yego, nzajyayo.
B.M. : Ngiye kukohereza mwana wanjye, uretse n’ibyo ngiye kukohereza ahantu niwongera kwibeshya nturangize ubutumwa ngutumye n’ubuzima bwawe buzaba buri kugenda bugabanuka.
BY. : Sinagusabye se imbabazi.
B.M. : Uzongere
BY. : Ntabwo nzongera. Yego, yego, eh eh eh ndihebye. None se uzakomeza umbwire ngo, murambwira ngo buri munsi ngo ngeze mu byishimo, kugera mu byishimo ni imibabaro. Nagera mu byishimo ngo, nzishima gihe ki?
B.M.: Mwana wanjye, wimbaza cyane, nakubwiye ko ibyishimo byawe uzabibona. Ese ubu ntabwo wishimye se. Uragira ngo ngire nte? Mwana wanjye aho ugeze hari abakureba bagahekenya amenyo, hari ukureba akumva yamera nkawe, hari ukureba akumva atakuva iruhande, hari icyo ubuze se? Ubushize narakubwiye ngo ntiwambaye se, nturya se, hari icyo wamburanye se, ariko ntabwo wemera.
Urongeye? Mwana wanjye nongere ngusubiriremo. Naguhaye imfashanyo, imfashanyo naguhaye, naguhaye abagufasha kugira ngo ubone icyo urya, ubone icyo wambara kandi ntacyo wamburanye.
Uramenye ahubwo ntuzongere kuvuga iryo jambo, ntuzongere no kuvuga ngo ndarya iki, cyangwa ndambara iki, cyangwa ndanywa iki?. Ahubwo ndakwinginze mwana wanjye noneho ngiye kugusaba imbabazi nanjye. Sabira imfubyi, abapfakazi, urubyiruko, abatagira kivurira maze abo bose ubasabire urebe ko, isengesho ryawe kandi iyo urivuze rigera ku bantu benshi, ibyo byose ndabikubwiye mwana wanjye.
Uwo mwana wanjye nakubwiye ko, ntabwo navuze ngo namuguhitiyemo, namugize sekereteri wanjye, kuva na hahandi wari imbohe yari sekereteri wanjye kandi navuze ko ngiye kumushimisha n’uyu munsi kandi niko bimeze, nabivuze, nabivuze ariko bimwe namusezeranye namubwiye, namusezeranyije ntabyo yakoze nta n’ibyo akora ahubwo aribagirwa. Uzi ko aba yarataye n’ubuzima. Hari indwara yarwaye, buri munsi ngo ngiye kwa muganga, buri munsi ngo ngiye kwa muganga, buri munsi ngo ngiye kwa muganga ntamenye n’ibyo arwaye ibyo aribyo bimwe. Bimwe ngo rubagimpande, ibindi ngo ni ibiki, izindi ngo ni izindi ndwara reka da, ntamenye ko ari jyewe uba uri kumukanda ndikumwibutsa ntamenye ibyo aribyo, ariko uyu munsi ndabimubwiye, ndabimubwiye anabimenye kandi yitegure ngiye kumushimisha, ngiye kumushimisha, ntabwo mvuze uko nzamushimisha, ntabyo mvuze.
Ayiweee, noneho ndavuze ngo Kigali, Kigali we, Kigali we. Ndareba Kigali nkarira adakama. Ndareba umujyi wa Kigali, rero ngo ni umujyi ra, ntawo. Muravuga ngo murishimye, ntabwo mwishimye. Muravuga ngo murankunda, ntabwo munkunda. Iyaba munkunda mwapfukamiye rimwe, mugapfukamira rimwe mugasabira uyu mujyi wanyu. Bayobozi bategetsi bakuru, bayobozi bategetsi bakuru nakomeje kubabwira, noneho bamwe musigaye muvuga ngo mbese Bikira Mariya ngo ariko ari hehe, ngo Bikira Mariya ari hehe. Ndahari jye n’umwana wanjye tuwicayemo umujyi wose, tuwurimo, turi kuwutambagira, turi kuwutambagira kandi ugiye kwisukurirwa, tugiye kuwisukurira munabimenye, turahicaye. Rwanda we, Rwanda we, agahugu kanjye, agahugu kanjye jye n’umwana wanjye tukicayemo. Harya reka, ariko mwana wanjye reka nkwigishe aka akaririmbo, hari ndirimbo.
BY.: Ntabwo nyizi
Igihe kizagera Nyagasani unkize aya makuba
Ntegereje ijambo ryawe ngo nture mu mahoro
Mutabazi mwiza ndagusabye unkize imibabaro n’agahinda
Maze mbe hafi yawe maze nzagushime.
B.M.: Bana banjye, igihe kirageze kugira ngo mwishime abankunda ariko jye n’umwana wanjye. Abankunda mugiye kwishima, abankunda mugiye kwishima, abankunda mugiye kwishima kandi igihe kirageze kugira ngo, harya ngo urukwavu rukuru, eh ngo urukwavu …. ni umugani mujya muca rero, ntacyo mvuze ndekeye n’ahongaho.
Eh, eh, eh, ndavuze kandi ako kantu ngo “Nyamwanga kumva ntiyanze no kubona, ntiyanze no kubona”.
BY.: None bisobanura ngo iki Mama? Ngo umwana wanze kumvira se na nyina ngo yumvira ijeri.
Ko ndushye, wambabariye, oya
B.M.: Ngo umuvumvu yagitse umuzinga usarurwa n’abandi, si nabwo bwa mbere nabibabwira, ariko izo nzuki zigiye kubarya zizava he ra!
BY.: Umuvumvu, umuvumvu, yego, yagitse umuzinga usarurwa n’abandi. Ko nzi ko umutiba se ubamo inzuki.
B.M.: Oya, ntabwo aribyo mvuze. Harya ngo mfite inzu jyewe nini, mfite igorofa, ngo uriya afite ka nyakatsi ngo ndagahirika jyewe nongere nubakemo akanjye. Ni akawe se, iyo gorofa se ni iyawe ni wowe ugiye kuyitura ? Byose ugiye kubibura ubibona, urabibuze, urabibuze, ariko bana banjye, mwahaye n’abandi ra.
Ndabazanye, ndabazanye n’abandi, n’abandi bari nkamwe. Ndabazanye igihe kirageze, igihe kirageze nta n’ubahagarara imbere ndetse nta n’ubahagarara imbere, ntawe uzabahagarara imbere ndanabibabwiye ni jyewe uzaba uri imbere yabo jye n’umwana wanjye. Ndabibabwiye bana banjye, mubyumve mubyumve, mvugiye ku mugaragaro iyi tariki ndayivuze, mbivugiye kuri ino tariki, ndanabibabwiye ino tariki muyandike, ntacyo ntavuze, ntacyo ntavuze nta n’icyo ntababwiye.
Indirimbo :
Umwamikazi Bikira Mariya uri mu ijuru ku Mana Data
Bikira Mariya mumukunde mumwiyambaze azabaha byose
Bikira Mariya waratowe utubyarira umucunguzi Yezu
Bikira Mariya uri mu ijuru ku Mana Data.
BY.: Mama, Mama urigendeye. Mama, yego, yego. Mbwirira abana banjye bose, bose aho bari hirya no hino aho batataniye, ari abari muri kino gihugu, ari abari hirya no hino aho batataniye, uti mbifurije amahoro, mbifurije gushyikirana na njye n’umwana wanjye mu bihe bishya, mu Rwanda rushya mushyikiranwa muri kumwe n’umwana wanjye Yezu Kristu. Ndabibifurije bana banjye, kandi ntabwo mvuze, nzagaruka ndi kuvuga ijambo rya mbere ariko ndakubwiye mwana wanjye ihute ihute, n’uwitwa ngo agutera inkunga agize gute, iryo jambo mvuze ngiye kurivugira n’ahandi ariko ndavugira mu mujyi wa Kigali cyane, ndi kuvuga uyu mujyi wa Kigali, mwirirwa mwirata ngo dufite amahoro, mufite amahoro, ntayo ntayo, ntayo ahari, ntayo ahari mubimenye bana banjye, mubimenye.
Kandi bana banjye nongere mbisubiremo, Rozari, Rozari, Rozari muyivuge, muyivuge, ni intashyo nabahaye, mbahaye kandi ndikubabwira ngo muhore mwiteguye kuko igihe kirageze, kirageze cyo kugira ngo umwe n’undi, umwe n’undi mwongere mubonane amaso imbona nkubone, ndabibabwiye bana banjye. Ndabibabwiye bana banjye aya mezi mugezemo muri kuvuga ngo ni
ibisibo abandi ngo ni iki, mwitegure harimo ibintu bikomeye. Bana banjye nkunda nimushikame musenge musabira abana banyu, abatatanye, musabirane, musabire igihugu cyanyu amahoro, mwisabire namwe gutaha amahoro abari hanze, musabire imfungwa, abarengana, abatagira kivurira ariko ndabahebye.
Bana banjye ndanababaye ariko ndanishimye, hari abana banjye bagerageza, bagerageza, bagerageza, mukomeze mukomereze aho. Abalegio ndongeye ndabashimye mukwirakwire hirya no hino kandi mwamamaza Rozari yanjye ndabibashimiye, mukomeze uyu munsi mukomereze aho muri, mwihe amashyi n’impundu kuko murabikwiye, murabikwiye. Namwe bamariyari mwicikamo ibice, mwacitsemo ibice, namwe muri kugerageza, muri kugerageza ariko mwishyiremo agafu, mushyiremo agafu, agafu, murimo irondakoko, murimo irondakoko mubimenye, mugende gahoro gahoro ariko igihe kirageze cyo kugira ngo benshi mukubitwe akanyafu, mugiye kugakubitwa kandi mwatangiye kugakubitwa, ndabibabwiye bana banjye.
Ubu butumwa ntawe bureba, burareba abana banjye hirya no hino ku isi yose, burareba abana banjye banyumva, abo bose burabareba. Ntawe bureba ntihazagire uvuga ngo ntawe bureba hari n’uwo butareba, mwese burabareba. Mwese uyu munsi, uyu munsi wa none mugire umwaka mushya muhire, ndawubifurije muzawurye, ntuzabarye bana banjye. Ndawubifurije bana banjye, mbahaye umugisha wanjye wa kibyeyi, ku izina ry’Imana Data na Mwana na Roho Mutagatifu. Amina.
----------------------------------------------
Urakoze Ku mburo Mubyeyi


text:
IYOBOKAMANA
Imyumvire n’imitekerereze mibi icamo abantu ibice bikomoka he ?
" Abaroma 12:3 Ntimugakurikize imibereho y’ab’iki gihe, ahubwo mureke Imana ivugurure ibitekerezo byanyu mube muhindutse rwose. Ni bwo muzashobora kumenya neza ibyo Imana ishaka, kugira ngo muhitemo ibyiza biyishimishije kandi bitunganye rwose. "
Umwuka wose uzana imyumvire mibi n’imitekerereze bizana amacakubiri no kurema ibice mu bantu; ni umwuka uva kuri sekibi Satani. Imana ni urukundo kandi idusaba kuba umwe no gukundana nkuko yadukunze. Iyo abantu basabye Imana ubumwe irabikora kandi niyo bitandukanije n’imitekerereze mibi bakarwanya izo ntekerezo mbi Imana ibambika imbaraga; Kuko icyo Satani agambirira iteka ni ugusenya.
" Yahani 10:10 " Umujura azanwa gusa no kwiba no kwica no kurimbura. Jyewe nazanywe no kugira ngo intama zibone ubugingo, ndetse busendereye."
Imana yahaye umuntu ububasha bwo guhitamo ikiza n’ikibi; hari ibibi duhitamo tukabyizanira nyuma tukabeshyera satani ko ariwe wabidushutse; Tukirengagiza ko buri muntu wese afite imbaraga n’ububasha byo guhitamo aho akwiye kuganisha imitekerereze ye; Arwanya ikibi agakora icyiza.
Imana isaba gukundana no kwikuramo ibyo dutekereza biterekeza ku byiza; Kuko ibyo dutekereza nibyo bitugize; Wabashije kunesha ibitekerezo byawe; Aba ari itangiriro ry’ubutsinzi bwose no kunesha ibibi.
" Matayo 6:21 " kuko aho ubutunzi bwawe buri ari ho n’umutima wawe uzaba."
Wowe ufite umutima wuzuye gusharira; Imana ifite umugambi mwiza wo kuguhindura mushya no kukuruhura; Kuko yarirahiye ko izadukuramo umutima umeze nk’ibuye; Igatanga umutima mushya na Roho nshya. Iyo umuntu atekereza akanagambirira nabi; nta mahoro ashobora kugira; Uburyo bwiza bwo gutunga amahoro ni ukuyabiba mu bandi Kuko icyo umuntu abiba iteka nicyo asarura " Ugira neza ineza ukayisanga imbere "
Buri myumvire na buri mitekerereze iba ifite umwuka uyiri inyuma; Yaba umwuka uva kuri Satani cyangwa w’Imana; Satani ni we se w’ibibi byose, ariko icyo Imana idusaba ni ukwitandukanya n’ikibi cyose; Tuneshesha ibitekerezo bibi gukora ibyiza.
Imana yahinduye Sawuli ikamuhindura intumwa yayo Pawulo niko yiteguye guhindura buri wese; Wifuza guhindurwa nawe; Ushaka Imana wese azayibona.
" Yohana 13:35 " Ibyo ni byo bose bazabamenyeraho ko muri abigishwa banjye, nimukundana."
Ntushobora gukunda Imana utazi mugihe utarabasha gukunda mwene so mu bana .
Mariko 12:31 " Irya kabiri ni iri: ‘Ujye ukunda mugenzi wawe nk’uko wikunda.’ Nta rindi tegeko riruta ayo yombi. "
Bityo urukundo ruhebuje byose kuba ingenzi; dukwiye gukundana urukundo rw’abana b’Imana; Bityo tukarwanya imitekerereze mibi n’igisa nacyo; Tukabaho mu rukundo buri wese agashyira imbere mugenzi we.
Matayo 12:25 " Amenye ibyo bibwira arababwira ati “Ubwami bwose iyo bwigabanyije ubwabwo burarimbuka, n’umudugudu wose cyangwa inzu yose, iyo byigabanyije ubwabyo ntibigumaho."
Like facebook: Buroyumutima Richard
Like page: Gospel Tone
Umwigisha akaba n’umuvugabutumwa : Richard BUROYUMUTIMA
From: Gethsemane Gospel Ministries
Ukeneye ibindi bisobanuro cyangwa gutanga ubwunganizi
Contacts:0722356430 (Whatsapp);0781561919